Ralringaw::: Racheal George timi account hmang tu hi MI BUM HMANG a si – Ethuthang\nRalringaw::: Racheal George timi account hmang tu hi MI BUM HMANG a si\nApril 6, 2018 Author Chin, Scam, World\nKandung zarh sungah Racheal George timi hnim hmangin kum upa lam deuh nunau pakhat in Facebook friend request nak in rak kuat. A friend list ka zoh hmaisa ta ih ka mitheih ramdang rualpi tete pawl a friend list ih an um ve ruangah in request nak cu ka co hlang.\nNi hnih thum hrawng reihnu ah Racheal George cun, “rualpi ah in pom ih ka lungawi. Kei mah hi Indonesia ram mi ka siih ka pasal cu Myanmar ram mi a si. UK ram ah kan um ih August 16, 2014 ah ka pasal in, in thih san. Culaiah, kei khal cu ka cancer natnak a luar sinsin ih ka doctor in dam theiciin a si nawnlo, thla reilo te lawng na dam ding in ti.\nKa pasal hi UK cozah thawn hnaṭuan tlang in 4.7 million dollars contract nei a si nan a thizo ruangah cuih paisa pawl cu a hloral ṭheh. Kan pa thawn kan neiawnak a reizo nan fate kan nei theilo. A mah hi mi harsa bawm ringringtu a si vekin a thih hlan ah miharsa, nu le pa neilo tivekpawl bawmtu si dingin thu i cah ta ruangah kan khua Indonesia ah million 2 ka kuat zo ih ka cancer natnak enkolaw nakah $ 700,000 hrawng ka hmang suak zo.\nTu ka damlonak ruangah thla reilo te lawng dam ding ka si vekin ka paisa neimi pawl hi mi harsa, nu le pa neilo, nuhmei pawl bawmnak dingah hlu ka duh ih cuih ka tumtah mi cu nang mah kut ah lo hlan in paisa million 2 ka lo kuat ding. Himi ka lo kuat ding mi paisa hi hnam, biaknak le sakhua thleidaannak um lo in na rak hmang dingin zangfah ka lo dil” tiin ca in kuat ih a thuailam ih zuk khal in kuat cih.\nKei khal cun a tumtahmi thei cing in, “Ziangtin ka lo bawm thei ding” tiin ca ka kuat kir leh sal.\nAmah cun, “ka dinhmun in theithiam ih ka lungawi. Hi paisa ka lo kuat hnu, rei ka dam nawnlo dingih mi na bawm mi pawl khal cu ka hmu man nawn lo ding nan thilṭha na tuah tengteng ding tiah Pathian hmin hmang in ka sim ngam. Cule himi paisa ka lo kuat mi sung ihsin 30% cu nang mah in na co ding. Curuangah paisa ka ret nak bank ah lo kuat nak ding Address pek a ṭul.\nNa hmin ngai, na ID, email, phone number, na address le tufang ih hna na ṭuan mi tvp in rak kuataw la ka bank manager hnen ah ka rak pek ding ih cuhnu in paisa an lo kuat ding. Himi paisa ka lo kuat dingmi thu hi paisa na dong hlanlo zohman theiter hlah aw. Culole midang in an rak beisei ve pang ding.\nKa um nak address cu No. 42, Chester House 1-3, Brixton Road, London SW9 6DE a si. Ka simbet sal ding na hmin ngai, address, phone number le ID zuk kuat hmaisa ding kha mang ringring aw” tiin i let sal ih a tanglam ih zuk i rak kuat sal.\nHimi hi bumawknak a si timi thei cingin a um nak address cu google map hmangin ka hawl ih Business Center pakhat a rak si ziar.\nAddress ka hawl ih ka hmuh suak mi cu ka zuk ih “nang mah vek minung an rak piang hicu leilungpi a vansia tuk” timi ca thawn ka kuat tel cih.\n← CBANA in Scholarship a pek tum\nFalam Khuasung ah Bike fifir an um ruangah ralring dingin Thu Than →\nCNA in Dawn khua ah Siah a dil timi thuhla ah Col. Solomon in simfiahnak nei\nApril 7, 2018 Author Comments Off on CNA in Dawn khua ah Siah a dil timi thuhla ah Col. Solomon in simfiahnak nei\n19th ASEAN University Games ah Tennis lehpannak in kan CHIN mi telve ding\nMay 17, 2018 Iris Hnem Comments Off on 19th ASEAN University Games ah Tennis lehpannak in kan CHIN mi telve ding\nHakha Khawthlirbuuk par in mi pakhat tlak\nApril 18, 2018 Iris Hnem Comments Off on Hakha Khawthlirbuuk par in mi pakhat tlak


Surbungtlang Thuthang - Chinland Today Media\nMarch 19, 2013 3:49 pm·0 comments\nAmerica in Missile Ralthuam Kahthlak Nak A Bun Bet Ding\nUS Defence Secretary, in Thuthangca latu pawl hnenih a sim nakah America Cozah in an ram khawthlanglam ah Missile ralthuam zuanglai kahthlak thei nakding ralthuam a bunbet dingthu a sim. hihi Nuclear ralthuam hmangih America kapse thluh dingih hrotu North Korea hnen ihsi a kilhim tumawknak a si ding tiah ruah a si. Tuah hin America in Missile ralthuam Vansang parih zuanglai kahthlak theinak ralthuam 13 pawlhi California leh Alaska ah an buncia zoih, tuah a dang 17 bunbet an tumsalih a zaten Missile ralthuam kahthlak theinak ralthuam 30 bun an tum.\nUS Defence Secretary, cun Nuclear ralthuam hmang dingih America hringhro tu um khal hai sehla America hin a ram leh a mipi kilhim nak ralthuam a neitha tawkih lungphan dingleh ttihding zianghman a umlo tihi America ram mipi khalin theifiang hai sehla a duhthun a sim. Missile kahthlak theinak ralthuam an bunthar dingmi lakah himi ralthuam 14 pawlcu Alaska ih ralkap hmunpi Fort Greely ah paisa dollar Billion 1 cemih buntum a siih, a dangpawlcu hmun dangdang ah a si ding. Himi ih hleiah America cun an hmelma ralpawlih ralthuam ziangvekin a feh timi zohfiang theitu ralthuam dangkhal Japan ramah bun a tumih, himi ih hleiah America Cozah hin kum 2022 hlanah Europe khawmual ram pawlah Missile kahthlak theinak ralthuam ret a tum thotho.\nPresident, George W Bush ih lallai ah khan Europe khawmual ram pawlah ralthuam sekkhawm a rak tum micu Obama in President a si veten a rak hnawlsak salih Asinan tuah kum 2018 hlanah Poland leh Romania ah Missile kapthla thei ralthuam hi ret an tumsal.\nSyria Cozah Ralbawi in Opposition Pawl a Zawm Ta\nKum 2011 March thla ihsi thok Syria ram buainak cun rehlam a panthei cuang hrihlo ih, himi an buainak ruangih mithi cu 80,000 an kimzik thlangih , tukhalah Cozah ralkap leh Opposition ralkap pawlcu an do aw rero lai. Himi laiah Cozah lam ralkap hotulu General, Mohammed Ezz Al- Dim Khalouf cun Cozah lam phatsan in Opposition lam a zawmthu Al- Arabige TV hmangin a puangih, Jordan ramah a tlanlut. General Khaluof cun Syria President, Assad leh a lamtang ralkap pawlih thinlung putdan adik nawnlo ih ram mipi donak ah Turnei bomb ralthuam an hmang a si tiah asim,\nGeneral, Khalouf in Opposition lam a zawm theinak dingih tawlreltu Seif al- Hourami cun General Khalouf in Opposition lam a zawmtheinak ding lamzin hi a liamcia thlakhat lai ihsin rak tawlrelcia a si tiah a simih, General, Khalouf ih nupi leh a fate 3 pawlcu a liamcia ni 6 ah khan Opposition ralkap pawlin an khawpi Damascus ihsin an rak lasuakzoih Jardanah an luhpizo ih cumihnu tuah General Khalouf khal a tlansuakve a si.\nGeneral, Khalouf hi Syria ram buainak ih Opposition lam zawmtu lakah hotulu langsar hmaisabik a siih, Cozah a phatsan timi thuah ah Syria Cozah lamcun zianghman relsuakmi an nei hrihlo. Syria ram buainak ah hin minung diknak covo humhimtu Human Rights Watch cun leitlun ram dangdang pawlkom in hman an sianlo mi ralthuam ttihnung Turnei Bomb cu Syria Cozah ralkap in a liamcia thlaruk sungah voi 150 lenglo Opposittion mipi kahnak ah an hmang tiah an sim.\nNorth Korea in South Korea Ralrin Nak A Pe\nNorth Korea Cozah cun South Korea thawi an ramri South Korea ramsungih Yeonpeong tipikulh sungih minung um pawlcu an umnak hmun suahsan thluh diungin thu a pe ih, suak dingih nitiam an tuahmi sungih an suah duhlo a si len himi Yeonpeong tikulh hmun 5 pawlcu Missile ih a kapsiat thluh dingin ralrin nak a pe. himi hmunhi North Korea in kum 2010 ah khan Missile hmang in a rakkap zoih khami tumah South Korea rammi minung 4 an rak thizo.\nYeonpeong tikulh hi ram pahnih ritawk nakih um a siih, tui naita ah khan South Korea Prime Minister, Chung Hong Won in a palih, PM, Won cun ram pahnih karlak boruak thalo hman sehla zianghman ttihding leh phanding a umlo tiih mihi tikulh ih um mipi pawl a sim ruangah mizan sunah khan North Korea Cozah thusuak hi an ram Website pakhat cun himi tikulh ih minung um pawl suakthluh dingih thu a peknak hi an tarlangcih.


Tachileik Ah An Kaihmi Mino Pakhat Cu Hridai Thawn Thlai That Dingin A Thu An Ṭhencat – Meifar\nShan State, Tachileik, Waing Kyauk vengsung ih um tlangval kum 24 mi Ain Sai Mein cu ralhrang pawlin an kai ih a thih hlanlo hridai thawn thlai dingin Tachileik District Court in a thu a ṭhencat. February 1, 2022 ah ralhrang uk kumkhat kimnak cu ralhrang le an lamtang pawlin an lawm.\nRalhrang dinpinak puaipi an tuah ih cutawk ah bomb a puak, bomb a puak veten ralhrang pawlin an duhduhnak hmun ah meithal an kap ciamco ih mi 4 an thi ih mi 34 in hliamhman nasa zet an tuar. Himi bomb puahtu cu ‘Wa’ miphun Ain Sai Mein a si tin an kai ih an vel ciamco.\nTualsung mino pakaht kum 21 mi Htet Lin Aung khal bomb puahtu ih rinhlel in an kai ih kum 7 sung thawngtla dingin a thu an ṭhencat. Khuami pakhat in, “Ain Sai Mein cu phuangaw dingin ralhrang pawlin an vuakvel ciamco. A thi zik te, a thaw khal a sam zo.\nRalbawi pawlin nan vaw that ngaingai ding cawl lawk uh, a ziaum deuh hnuah nan vaw sal ding an ti. Ralhrang pawlin an vaw ciamco ih an cawl, cutin a khattawk ah an vaw sal ṭheu” a ti. An thlai that ding ni le caan cu an phuang hrih lo.


US Ralkap Pawl In Bin Laden Ih Umnak Kulh - Chinland Today Media\nUS Ralkap Pawl In Bin Laden Ih Umnak Kulh\nMarch 16, 2009 10:21 pm·0 comments\nUS Ralkap Pawl In Osama Bin Laden Ih Um Nak Kulh\nSeptembet 11, 2001 ih US World Trade Centre Vanzam ih Ttaih ih Minung 3,000 lenglo thihnak ih mawhphurtu Al-Qaida hotu, Leitlun misual hnawksak ih ruahmi Osama Bin Laden cu kum ziang mawzat sung US Cozah leh NATO pawlin an hawl rero hnu ah a relhnak hmunih theihsuah mi Hindu Kush hramlak khamrang sengse zet Chitral bial ih tacu US ralkap pawlin kai ngah tengteng dingin an kulh rero lai a si tiah an sim.\nNew York Daily News in a sim nakah tui dinhmun ah Osama Bin Laden cu midang duhtawkih feh sukso theilo nakhmun Chitral thingtlang thupkawm khamrang sengse zet lakah a umti US Cozah cun an thei fiangzo ih. US ralkap pawlcun kaisuak tengteng dingin an kulh lai rero ih himi hmunah hin midang zohman fehter an sianglo ih. A relh nakhmun hi US ralkap pawlin raldo nak Vanzam Pilot umlo Drone thawn tlangtluan leh hawrkuam tinkim an kil ringring tiah asim.\nHimi laiah Pakistan Intelligence thupuangtu cun kandung kar tlawngkai nilizan ah khan US ralkap Vanzam Pilot umlo Drone cun Pakistan ram leh Afghanistan ramri Pakistan ramsungih Chota Tamikhel khua ih Al-Qaida leh Taleban pawlih umnak Training Camp picu Missile in a kapsalih minung 24 hnakih mallo an thi tiah asim. himi hmunhi Taleban pawlin zohman feh theilo dingih an kham ruangah minung zianghmuah an thi ti leh ziangvek thil a thleng tikhal theifiang nak a umlo tiah asimbet.Hi US Vanzam Drone hi pahnih an siih an zuamthawm an thei hlanah an Missile cerek cun Taleban pawlih Training camp hi a rakkap thlengzo ih Taleban pawlih Training Camp Inn hmun 7 a kapsiat asi.\nUK Siang Pa Hrang Tupa Pahnih Thah Tum\nBritish Siang pa hrang tupa pahnih Prince William, leh a nau Harry, cu IRA pawlin thah an tum tiih thu theih asi ruangah an U nau hnih in tthazetih kilhim an si. Scotland Yard cun hite U nau hnih British ralbawi veve hi IRA pawlin thah an tum rori asi ti theih fiang asi ruangah an mah kiltu khalhi tamsawn ih ret an si tiah asim. Kan dung zarhih IRA pawlin ralkap pahnih leh Palik bawi pakhat an thah ruangah hite U nau khalhi thazet ih kil an siih William, leh Harry hi an Duty lo canah cun London khawpi sungih an lenve ttheu ruangah khawlak khalih kahthat thei ringring an siih cu ruangah fimkhur zet a ttul asi tiah Scotland Yard cun a sim.\nTaxi Mawngtu In Nunau Ih Pi Tam\nBritain ramih Taxi mawngtu John Worboys kum 51 micu an ramih nunau pawngsual tambikih relsuah asiih. Nunau 200 lenglo a sualpizo tiah an sim, Hipa hin Nunau a phurhmi cu rit theihthil pe in an rit ngah ciamciam in mawtaw dunglamah a sualpi ttheuih. Nunau pawlin an thil ritmi a rehhlan ah vawihnih vawi thum tla a sualpi tiah an sim. Himi pa hi tui kandung zarh ah London khawpi ah kaih ngah asiih tutiangah nunau 85 hrawngin hipa ih a sualpi thu an phuangzo.\nIsrael Ram Politics Din Hmun.\nKandung thla ni 10th, ih hril aw Israel Parliament Seat 120 umnak cu tutiangah Cozah dinsuak thei hrihlo asi hnu ah. Kum 1990 hrawngih Israel Prime Minister rak ttuanzo tu Likud Party hruaitu Benjamin Natanyahu cu Yisrael Beiteinu Party thawi Cozah tuah tlangding ih thuthlung an tuah ruangah Israel Cozah tharih Prime Minister asi salding. Benjamin Natanyahu ih hruaimi Likud Party leh Yisrael Beiteinu Party in Ttangtlangih Cozah an tuahtlang ruangah Yisrael Beiteinu Party hruaitu Avigdor Lieberman cu Israel Foreign Minister asi dingih. An ttuanpi Party dangih minung 5 cu Cabinet Minister ah lakluh an si ding.\nBanjamin Natanyahu hi April ni 3rd, hlan ah Israel Cozah thar dinsuak dingih canpek a si. Himi laiah Cozah hlunih Foreign Minister Kadima Party hruaitu Nunau ropi zet Tzipi Livni cun an Party cu Opposition lamih ttangin Israel ram leh mipi hrangah Opposition ttangkai zet si a tumthu a simzo.\nIraq Ram Mipi In Ram Dangmi Ning\nKum 2003 ih US in Iraq ram a siim hnuah Iraq ram buainak cun daih lam a pan vivo ih. Iraq ram mipi tamsawn cun buainak leh do awknak ih an nunnak humhim nakding thu hnakin an ei leh in hawl nakding ah an thinlung leh an tikcucan an hmangthei thlang tiah an sim. BBC,ABC News leh NHK, ttangtlang pawlin tui kandung thla ih Iraq mipi ngaihdan an lakkhawm nakah. Iraq mipi pawlcun an hmailam tikcucan an hmannak dingah tikcu ttha an tawnding beisei nak sangzet annei ih. Cumi laiah Iraq mipi pawlcun an ram kaihhruai awknak dingah leh an hnattuan nakdingah ramdang mi an hrawlh aw tamtuk cu an ningzet tiah an sim.\nIraq mipi in Ramdangmi an nin bikmi lakah US leh UK cu a langsar bikpawl an si. Iraq mipi ruahdan latu pawlhin Iraq ram Province 18 sungih sin minung 2,228 pawl hnen ihsin thusuh nak an neiih. An thusuh nak a sanglet tu pawllakah minung 85% cun Iraq ram dinhmun cu tu ah cun a ttha vivo tiah an theiih. Cumi lakah 8% cun Iraq ram buainak cu Nikum hnakin tuikum ah a sesawn tin an sim. Mipi tamsawn cun tuihlan ih Bomb puakleh Thah awk do awk, miphun leh miphun do awknak leh thah awknak khal a zia um vivo tiah an sim.\nPathian cu Kancah nak a si.\nOsama Bin Laden Ih Ruang Um Nak A Fiang Lo\nOsama Bin Laden Ih Umnak An Hawl\nUS Cozah In Osama Bin Laden Buai Pi\nBinladen Fapa In Iran Ram Suahsan\nYemen Cozah In Al-Qaida Bawmtu Kai\nOsama Bin Laden Pakistan Cozah Theihlo Ih Um Theidan Zohfiang Ding


Mifim pathum Puai theh Zarhpi ni Bawi Jesuh Baptism a lak nak Puai | Radio Veritas Asia\nMifim pathum Puai theh Zarhpi ni Bawi Jesuh Baptism a lak nak Puai\nMifim pathum Puai theh Zarhpi ni\nBawi Jesuh Baptism a lak nak Puai\nBawi Jesuh a kum 30 hrawng a ti caan ah Mithianghlim Johan Baptism cu Judea ram, nelrawn ah nan sual sir uh. Ziangahtile Vancunguknak a nai zo” tiah sim phah in a rak zirh. Cui tikcu caan ah Jerusalem, Judea le Jordan tiva kiangkap ih um minung pawl in an sualnak pawl phuang in Mithianghlim Johan hnenah an feh ih Baptism cu Jordan tiva ah an rak lak.\nFareshe le Sadushe pawl Baptism la dingih an feh kha Mithianghlim Johan in a hmuh tikah “Nan nih mi tha lo pawl a thleng ding mi harsatnak in tlan dingah zo in ralrinnak a lo pek?” Sualsirnak thawn pehpar mi nuntuzia thawn nung uh! Kei cun sualsirnak hrangah tidai thawn tikholhnak ka lo pek. Ka dung ih a ra mi pa in Thiang Thlarau thawn siseh, meisa thawn siseh Baptism a lo pek ding,” tiah a sim. Cu tikah Bawi Jesuh cu Baptism la dingah Galilee ram Jordan tiva kiang ih um Johan hnenah a va feh. Johan khal in “Kei cu Bawipa na hnenah Baptism la ding ka si ko nain Bawipa nang mah sawn ka hnenah na ra,” tiah a tiih Bawi Jesuh cu a dawn.\nJesuh in “Ziang hmuahhmuah famkim nak dingah cu vek cun si ter aw” tiah a sim sal. Jesuh cu Baptism a lak ih tidai par in a thawh sall ah Vancungram cu a ong aw ih Pathian ih thlarau cu Thuro vek in a tum ih Bawipai liangah a rung cawl. Cui hnu ah “Hi Pa cu ka duhdawt zet mi ka Fapa a si” tiah Vancung in aw pakhat a thang. Hi vek in Baptism a lak hnu ah Bawi Jesuh in a mai rundamnak hnatuan pawl cu mi zapi hmai ah a rak thok.\nKan nih Christian pawl khal Thiang Thlarau thawn leitlunhuap ah feh in Pathian thuthangtha sim ding tuanvo a rak ngah ih kan mai Baptism lak ni sunglawi zet cu in vun mang ter sal a si.\nMifim pathum puai\nMithianghlim John Neuman (1811-1860) January-5\nMithianghlim Raymond (1175-1275) January-7\nSual nei lo nauhak pawl ih puai ni sunglawi (December-28)


Falam Khuasung Ah Pukpi Le Meithal An Kap – Meifar\nFalam Khuasung Ah Pukpi Le Meithal An Kap\nJune 17, 2022 admin Lawrkhawm 0\nJune 17, 2022 zan nazi 10:00 hrawng ihsin Falam khua sungah ralthuampi le meithal awn an thei rero. Tualsung mipi pawlin Tat Kone lam ihsin pukpi awn veithum le meithal awn an thei.\nKhuami pakhat in, “Zan nazi 10:15 hrawng in meithal awn kan thei, ralthuam picang khal veithum hrawng an kap. Zandang ahcun meithal awn kan thei dah lo, a reh ngaingai. Rinlopin meithal awn kan thei cu kan lau tuk” a ti.\nMeithal awn hi minte 30 sung hrawng a thang ih tlawnginn kiangih um mipa pakhat in hliamhma a tuar, ralhrang le mipi ralkap an kapaw maw ti cu theih a si hrih lo. Khuami in, “An kapaw maw ti cu kan thei lo. Falam khuasung ih um kum 60 hrawng pa pakhat in hliamhma a tuar. Ralhrang 10 hrawng cu private motor in No.3 tlawnginn lamah an tlan” a ti.\nFalam No.3 tlawnginn ah tlawngkai nauhak an tam zet ti theih a si. Cun, tuizan thotho ah Chin State, Rihkhawdar khua ah pukpi awn veikhat le meithal awn an thei ih ahmat (4) vengsung ah Drone a zamkual rero.


Falam ah Covid 19 Nat Kham Sii An Dawt Thok Zo | Falam Online Media\nMyanmar ramhuap Covid nat dokhamsii dawtnak cu January 27 ah nei thok a si ih Falam khuapi khal ah January 27, zinglam nazi 7.30 luan hrawngin siidawtnak an nei thok ve tiah theih a si.\nMyanmar ram ih tlangzarh thokmi Covid 19 dokhamsii Covidsheid cu India cozah in Myanmar ram hrang dose ting 10 luan a laksawng mi a si ih kan ram ah January 22 ah a thleng mi a si.\nRampi harhdamzung thusuak vekin Falam khalah harhdamzung ih hnaṭuan pawl an dawt hmaisabik ih Sii dawt nakih telve *** cun “Zinglam nazi 7 luan hrawngin siidawt an thok. Rampi harhdamzung thusuak vekin hmaisabik dawtmi lakah ka tel ve.”\n“Sii thawn pehparin thuthang phunphun a leng nan thiamsang pawl in a him an ti tikah ṭhukṭhunnak neiloin ka dawt ve mei. Tuhrihtiang cu side effect zianghman a lang hrih lo. Vaccine dawt tikih an tuar ṭheu mi luna,taksa tvk a suak leh khal si thei” tiah FOM hnen ah asim.\nFalam harhdamzung thawn pehparmi hnaṭuan mipum 400 luan an um tiah theih a si ih cumi lakih Covid dokhamsii dawt zo pawl cu ni 28 hnu ah dose hnihnak an dawt pehzom leh ding ti`n thuthang kan dong a si.\nzuk : Khar Te\n← Myanmar ram ih hman thok dingmi Covidsheild an soisel nak san\nBualrawnheel Lamziin ceekmi thu ah BBC biakinn lam ih um pawl an Thinphang deuh →\nJet Vanzam thawn Thantlang peng ah bomb an thlak\nPu No Than Kap cangvaihdan cun Chin-mipi a ti mangbang\nMay 21, 2021 May 25, 2021 Ni Hnem Sung 0


Thinlung Mitthlam In Suai - Chinland Today Media\nOctober 8, 2010 1:10 am·0 comments\nJesuh in a dungthluntu pawl hnenah, “Thinlung har le beidong in um hlah uh. Pathian zum uhla keimah khal i zum uh” a ti. – John 14:1\n– Isaiah 30-31\n– Filipi 4\nKan Kawhhran mino pawl in an ti thei tawkin “Vanram” an sak. Thaal thokpek rawl ei puai ah mino pawl in meitleu, puan neemzet le thilri dangdang thawn innkhanpi cu an ruah theimi vanram an sak rero.\nCumi puai ih an thutlangpi cu, “Ka Thinlung Mitthlam Lawngin Ka Suai Thei,” (I Can Only Imagine) timi MercyMe ih hla sungtaa a si. Kan fanu Mellissa cu Biakinn remnak ah a bawm ve. Ziang an bang ti ka va zoh tikah innbo par ihsin arsi zuk pawl a thlai ve rero. Puai zaan ah Melissa ih rualpi pakhat in an thutlangpi hla a sakmi kan nupa in kan ngai. Lamhlapi um Vanram an cawnmi ruat phah in. Zarh ruk a rei tikah Melissa in Vanram taktak ah in kaisan ding ti cu kan rak ruat baan lo. Ruah mennak cu a ngaingai ah a cang.\nJesuh in Vanram cu kan thinlung donharnak pawl daiternak ding hrangah in sim. “Thinlung har le beidong in um hlah uh. … Ka Pa ih inn ah innkhan tampi a um. … nan hrangah umnak rem dingah ka feh ding,” tiah Jesuh in a ti (John 14:1-2).\nVanram cu rem ciami thinlung hrangah hmun rem cia – minung ih ruah ban loin a mawizetmi hmun, a nuamzetmi le a nasazetmi hmun a si. Zumtu kan duhdawt mi pawl Pathian ih a zohkhennak le nikhat ni ih kannih tla kan um venak ding hmun nuam a si. Vanram thu ruat in lungawi in um aw. – Dave Branon\nBawipa in hmun rem ding in tiamkam,\nKan tlun Vancung ram nuam ah;\nAmah le kan duhdawt mi pawl thawn,\nHmunkhat ih um caamcin dingah. – Sper\nJesuh in kan hrangah hmun a rem ih\ncuih hmun ih um dingah kanmah in rem.


Ramsung Thuthang Archives - Page 2 of 195 - Chinland Today Media\nKuttualleisam si cing in 2016-17 cazir kum ah No. 6, BEHS, Kalay ihsin roll number sa-ka 6268 thawn phun hra a ongtu Ma Htoo Htoo Mon cu Rampi Thuron Upa Pi Aung San Suu Kyi in June thla hrangih sunlawih tlak minung ah a hril. Ma Htoo Htoo Mon hi Sagaing ramtthen, Shwebo penghlawm, Kyunhla peng, Thaphannseik khua ah U […]\nAmah Thapek Ruangih Thitui’ Inn ah Aung La N Sang A Feh ih 1,000,000 MMK A Bawm\nMixed Martial Arts ih leitlun middle weight champion cuhawknak zoh in thinlung talbuai tuk ruangih a thitui’ innsang cu tuini (July 1) ah Champion Aung La N Sang in a veh ih tha a va pe hai. A thitu U Khin Maung Win (kum 64) hi Yankin peng, vengtthen (12), Kanbae tlangleng cawlhhmun lamzin ih lakphak dawr TV ihsin Aung […]\nBasic Electrical Engeneering Man Loin Kai A Theih\nTa HniangÙk Hmai July thla ihsin thokin Ram pum huap mino thansohnak ding ruahsanin (electrical) meisa hri bun dan le cet lam kilkhawi dan tindan cu man loin zir a theih thu a cozah thuthang Myanmah Alin cun a tar lang. Himi training cu sumpai hlawknak lam hmuitin lo in alak rori ih onmi asi ih, thla 6 course asi. […]\nby Mai Daidim ·\tJune 22, 2017 ·\nPakistan mi pakhat cu Facebook page ih an pathian soiselnak thuhla pawl a tar theu ruangah ankaiih, thah dingin a tlun thu an rel sak. Hi tiih social network menmen ruangih thihnak daan tiang pekawk hi cu, a awm lo a si tiin Pakistan ih Amnesty International pawl cun a cozah le thuthentu pawl cu an ti ve. Taimoor Raza […]\nby CT Media ·\tJune 16, 2017 ·\nŠianglianuk Ķianghrol Singapore ih condo dot 19 ihsin a dawp that mi Myanmar hnen-um Ma Zin Mar Oo ih thihnak san thawn pehpar in Singapore palik in a inntek Indian miphun le a thlahtu Agency an zingzoi thok ih a inntek innsang an zawihnit thok tiah Myanmar rampalai zung ih Ma Sandar Win in a sim. Ma Zin Mar Oo […]\nby CT Media ·\tJune 15, 2017 ·\nKan ram, Myanmar khalah thlengawknak tampi hmuh ding a um vivo. Cumi thlengawknak lakih fiangzet mi pakhat, Online ih cangvaihnak; Facebook hmangtu hi an si. Myanmar ramsung ih hmangtu dinhmun pawl Yagan hrambun Amara Digital Marketing Agency pawl ih hminsin dan ahcun mi panga ah pakhat thluk in an hmang ti a si. Facebook thawi pehtlaihnak neitu Myanmar Hrambun […]\nMyanmar Mi Ramleng Ih Hnaṭuan May Thlatiang Ah 13000 Kim\nMyanmar rampi thuneitu pawl ih hminsin dan ahcun tuikum May thla tiangah, Myanmar mi ramleng ih hnatuantu an kuatsuak mi hi mi 13,768 an kim tiin Hna Myanmar rampi thuneitu pawl ih hminsin dan ahcun tuikum May thla tiangah, Myanmar mi ramleng ih hna ṭuantu an kuatsuak mi hi mi 13,768 an kim tiin Hnatuannak lam tawlreltu Ministry of Labor, […]\nMyanmar ram ah Kawngsang keunaknak tiih theihlar mi Dengue ruangah mi 9 in an thih phah zo ih, nat a ngahtu nauhak a thawng an kim zik thlang. Ayeyarwady pengkulh hardamnak tlawngbawi pawl, (Public Health Department) ih Assistant Director Dr. Myat Min Tun cun tuikum ah nat a ngah nauhak 600 lengzo sizungah zohkhen an si zo thu Mizzima thuthang […]\nby CT Media ·\tJune 14, 2017 ·\nKan ram, Myanmar ih kum 90 kim, tar upa pawl hrangah a cozah in bawmnak penson a pe thok ding. Hi a pek ding mi ah kum 90 kim lawng siloin, nunau thianghlim (siangbawi nunau pawl) le phungki pawl khal antel ding. Tui zarh tlawngkai ninga ni ihsin bawmnak pawl an pe thok ding. Tar bawmnak penson ngah thei dingin, […]\nHaikyikyun ah Zinghnam Thawng Tampi An Lut\nŠianglianuk Ķianghrol Ayeyarwady ramtthen, Ngaputaw peng, Haikyikyun khawpi kiang, Mawtinsoon Bayarr tipikap le Gorangyi tipikap karlak ih khawte pawl ah June 4, zinglam nazi 1 hrawng ihsi khan zinghnam thawng tampi an lut ciamco ih inn le thingkung parah an kai ciamco thu Eleven Media Group in a tarlang. Zinghnam pawl hi hramlak le loram lak ihsin khawte panga hrawng […]


Charlie Ih Cazin - Chinland Today Media\nCharlie Ih Cazin\nMay 15, 2010 1:14 am·0 comments\nKhrih thuthangttha cu nan thinlung sungah a tlamtlinnak phunzakip thawn caam ringring seh. -Kolose 3:16\n– 2 Siangpahrang 22-23\n– Johan 4:31-54\nKan dung kum May thla ah kum 87 mi Charles Hayward a thi ih a tu le fa pawl hrangah ro tthazet pakhat a taanta hngai. Anih hi India le South Africa ram ah a nupi Virginia thawn kum reipi missionary dinhmun in Pathian hnattuantu an si. A kum 73 a ti ah Pathian thutak kha a thinlung ih ciinken thienak sungah khumfek dingah Bible cang hrekkhat a hril a hril ih nitin zoh lo in a siar.\nA thil tawlrelmi planning cu: “Bible a zatein zoh lo ngah dingih timtuahnak,” tiah a ko. A tefa pawl cun, “Chalie ih cazin,” tiah an ko. A thulu ah Kolose 3:16 a hril ih Thukam Hlun (OT) cabu pawl le Thukam Thar (NT) ih cabu bu khat ciar ihsin a malbik cang khat ciar le cakuat pawl ihsin bu khat ah a malbik cang khat le cuhnak ih tam a hril. Seemtirnak 15:6 ih, “Bawipa cu a zum ih a cuih zumnak cu Bawipa in dingnak ah a co sak,” timi in hram a thok ih Thuphuan 22:17 ih, “Ti a haaltu hmuahmuah in ra uh; nunnak tidai a duhtu hmuahmuah in man pek loin ra in uh,” timi in a netter.\nCharles in Bible cang (239) rori zoh loin a ngah thei. Hiti ih siar thei dingin caan a pek awk theimi in Saam cangantu ih, “Ka thinlung sungah Na Daan cu ka ret zo, Na parih ka sual lonak dingah,” (Saam 119:11) a timi i vun mangter. Charles vekin Saam cangantu khal Pathian Ttongkam ruatthuk in a nuam aw (Saam 119:15-16). Pathian thutak kan thinlung sungih khahter hnakin a ttha sawnmi ziangvek tumtahnak saw kan nei thei hrih ding. – Cindy Hess Kasper\nPathian Ttongkam hmanhman na siar ahcun,\nNa tthanglian ding ti na fiang aw ding;\nNa thinlung sungah ATtongkam na thuh ahcun,\nA saannak hmun ih na ton tikah na nuam aw leh ding. – Hess\nPathian Ttongkam zoh loin ngah ih siar cu\ndingfelnak rah a rahmi thlaici tuh thawn a bang.\nThinlung Zate in


Inn - Chinland Today Media\nFebruary 24, 2016 1:25 pm·0 comments\nSiang Lian Uk (Kianghrol)\nZan khat cu ri caci deuh in a ra tlung. Sangka a ong ih inn sung lut phah in a nupi a ko. Sawnsaltu a nei lo.\nKedam phelh ding ih a vung kun zawng ah, kedam retnak parah cahnah pakhat a hmu. A vun la ih a zoh tikah tthenawknak ca a si. A ruahnak a hung hnok.\nA nupi in hivek hi a tuah taktak ding ah a rak ruat lo. Tui hlan khal ah tuvek in an to aw ttheu ko. A thinheng ih a biak paih lo can simaw, a nu le pai’ hnenih malte sung a va tlun lawk can simaw, tivek lawng a si. Lehhnu ahcun amah kelte’n an rung ttha khawm sal leh mai.\nAsinan tui ttum cu a ti taktak thlang ti a theihtheih. An fanu te hrangih zohkhentu lairelnak (meeting) a kai man lo thu, can a neih lo thu a rel ruangah a nupi a thin a heng ih, “Nisuah ihsin nitlak tiang, sunvu rori’n hnattuan ah na buai. Kannih nufa le kan inn hiteh na ruahnak ah na ret tel maw? Hivek nun hi ka duh nawn lo. Kan tthen aw ding,” a ti. Asinan hivek cu ziang pipa hman a thleng cuang lo ding, hnattuan hnakih thupi a um lo, hnattuan ngaihsak hi innsang ngaihsak a si ko tiah a rak ruat.\nA tuah mi pawl an sual lo tiah a zum. Tu ahcun inn pi kawlawng rialrial sungah a ding cuarci. Nupi a um lo mi inn cu inn ti ih kawh theih hman a si mumal lo ti a vun tep ngah.\nA hlawhtlinnak ttawmpitu ding nupi a um lo ahcun a hlawhtlinnak pawl khal sullam an nei lo vekin a thei.\nA thaisun ah a nu le pai’ inn ah a tlung ve. A nu le pa in an rak hmuh tikah mangbang zet in an rak sut.\n“Na hnattuan tamtam thawn inn ra tlun can na nei thei lai maw pate? Pakhatkhat na cang mawsi? Nute Nu thawn nan to aw maw?”\nCat lo ih thu an suh ciamco lai ahcun a mithmai a hit miammiam thluh. Himi khal hi a nu le pai’ inn ih a tlun can a mal ruangah a si ko ding. Inn ih a ra tlun cu a nu le pa an lungawi zet. Amai’ hrangah a pa cu rawlhmeh lei ding in a suak. A nu cu amah titi pi ding in a um. A nu in a ei ding ah mipe kan a va la.\nAn to rei hlan ah a nu tei’ inn ih phone a ra awn. Phone sungih a pai’ aw cu a thei ban.\n“Nupi, na hrangah khuaizu ka tuah ih tukvirh tlang ah ka ret ta kha. Tu ah in awla a tawk ciah ding. A daih hlan ah in aw maw.”\nA pa in phone a thlak tikah a nu cun khuaizu cu hmawm khat a vun hmawm.\nPhone a ra awn lala. A pa ih phone thotho. “Nupi, tidai man kan pek a ttul thlang ka zum. Vun zoh duak hnik aw, cahnah ken ka hngilh i. Cahnah nambat kha i rak sim ta aw. Ka fehnak zin a si kherkher ih ka vun pe phah ding.”\nPhone an thlak hnu ah a nu cun hni siamsi phah in, “Na pa hi a hnattuan a tam tuk. Inn ihsi malte sung a suah men hman ah vei hra lai i rak phone ttheu. A thlahlawh pawl hi Pehtlaihnak Zung hrangah a pe si hmang ti pangnak a si,” a ti.\nA nui’ ttong lai ah a pai’ phone a ra lut lala. A pa cun aipuang zet in, “Nupi, nga-cin kha na duh ti aw? Tuini cu bazar ah nga-cin tharhlam zetzet ka hmu. Ka run lei tlung ding ih ka lo suansak ding,” a ti.\nMinute kul sung ah a pai’ phone cu a rung lut leuhleuh. A pa in a phone leuhleuh nan a nu cu hngirtteu hmel khal a pu lo. A nu cu amah thawn titi tlang vek an si nan, a taktak ahcun a pa thawn an be aw tam sawn.\nA netnak ahcun a sup aw thei lo ih lungkim lo zet in, “Papa hi ziang a cang thlang? A rei vivo ih a mumal lo deuhdeuh si lo maw Nunu? Taktak ahcun, thuhla tthenkhat tla cu phone hman a ttul lo. Inn thlen hnu ih rel khal a ngah ko si si,” a ti.\nCutikah a nu cun hni phah in hitin a sim: “Cuti a si lo pate, na Papa ih thinlung thutakzia hi ziangtin na theithiam thei ding! Papa cun a thinlung kha inn ih a tanta ruangah, a thinlung ih innlam lawnglawng a um ruangah a run phone leuhleuh mi a si. A ruangpum cu a lenglam ah a um nan, a thinlung kha inn ah a tanta ih, innlam lawnglawng a ruat ruangah, innlam ah thupi hlapi um hran lo khal sehla a run phone rero mi a si. Ttulhai zat paisa kensuah ding inn ih kan ret thei ahcun a tawk zo tiah ruat hlah aw. Inn hi paisa retnak hmun a si lo. Inn cu thinlung retnak sawn a si. Inn ih na thinlung na ret lawng ah duhdawtnak le lungawinak hi inn ah an um ringring thei ding. Na theithiam maw, pate?”\nA nui’ lainatnak thuk zet mitmeng hnuai ahcun a hung fimharh dukdi. Hnattuan a neih tam lai ah innlam a phone dah lo ti a vun mangsuak.\nA phone lo lawng hman si lo in, a nupi ih a rak phone khal ah manhlap zet in phone a thlak vukvi ttheu. A tlunlam upa le hnattuanpi pawl thawn in le ei ih an nomawk lai ah, inn ih meisa tleu pakhat cu a ra tlun lai hlanlo, zanttim tiang ih, a tleu ttheu thu a vun mangsuak.\nA nupi ih umhar lunglennak, amah hngak ih a tuar mi tontuarnak pawl a rak ruat dah lo. Kum ruk a si zo mi a fanu te in ramsa hmuan fehpi ding, lehnak hmun fehpi ding in vei tampi a dil nan, thu lawng a tiamkam ih a tiamkam mi a pelhsolhter ringring thu a vun mangsuak.\nHimi pawl hi a hnattuan a tam tuk ngaingai ruangah maw? Asilole, innlam ih a thinlung a tanta lo ruangah sawn?\nCumi zan ah a nupi ih nu le pai’ inn ah feh in a nupi a va hruai. Ka lo thlun thei lo a rak ti tikah manhlap zet in a simfiang ciamco.\n“Tui hlan vekin ka um nawn lo ding. Ka lo ngaihthah nawn lo ding. Innlam khal ka ngaihthah nawn lo ding. Ka hawl mi paisa ka lo ap ih, inn ihsin a ttul mi paisa kensuah ding a um ahcun na nuam aw ding tiah ka rak ruat pang. “Duhdawtnak” ka hlohter ngah hrih lo ih a tawk deuh lai. Tui hnu ahcun ka thinlung le ka ruahnak hi inn ah ka ret thlang ding. Ka thinlung khal ah inn ka ret ding. In thlun kir aw maw.”\nA nupi cun zianghman a sawn lo. Asinan a ttang sungah nuamte’n a lut ih pom phah in a ttap ciamco.\nInn timi cu thinlung retnak hmun a si. Duhdawtnak le lainatnak khawlkhawmnak hmun a si. Hnattuan neih tam tuk timi hi puhmawh taktak a tling lo. Inn ah thinlung a um, duhdawtnak a um ih, ngaiawknak le halawknak a um ahcun lungawi aipuannak pawl cu cem ti nei lo in an pung vivo ding.


Manipur Ah Kawlram Mi 24 An Kai – Meifar\nManipur Ah Kawlram Mi 24 An Kai\nIndia, Manipur ramsung ah hnaṭuan dingih feh Kawlram mi 24 cu ID card lem thawn an kai. An kaihmi pawl cu Sagaing ramkulh, Monywa ramsung ih um an si. Kawlram sungah hnaṭuan ding a harsa ruangah Manipur ramsung ah ṭhiamtahnak company Weaving Industry ih hnaṭuan dingih feh an si.\nOctober 6, 2021 sun ah Moreh check-up ah an rak zohdik ih Aadhar Card lem thawn an kai thluh. Weaving Industry ih hnaṭuantu pakhat in “Minung 24 an kaih thu kan thei, nunau le nauhak khal an tam zet. Cun, ID card lem an keng ruangah an thubuai cu a sang zet ding.\nManisun khalah kan hnaṭuannak hmun ah palik pawl an ra ih zingzoinak an nei. Tuisun khalah palik pawl an rasal, kannih khal kan ṭih tuk ruangah kan relh. Ka zumdan cun ID card lem tuahtu an hawl a si ding” a ti.\nManipur ramsung ah Kawlram mi 500 hrawng cu thiamtahnak hmun ah hnaṭuan in an um. Tulai India ramsung ah Kawlram mi an kaih thuhla hi theih ding aum deuh ringring.\nSeptember 30 sun khalah Manipur khawpi Imphal airport ah Kawlram mi 14 an kai. Imphal ihsin Delhi ih feh tum an si. September 12, 2021 khalah Kawlram mi 26 cu Assam khawpi Guwahati ah an kai ih an thuhla cu buaipi rero lai a si. Tulai ramtinkim an buai thluh ruangah kan vahsuah tikah kan fimkhur a ṭul zet. (#Khonumthung Burmese)\nNLD Cozah Sungih An Tuahmi Leihnuai Lamzin Cu Min Aung Hlaing In A Ong


Hecker lak ihsin facebook kilhim dan - Chinland Today Media\nAugust 22, 2014 11:01 am·0 comments\nVan Lal Hriat\nTuisan ah thiamnak asang, akarh vivo ruangah misual le mi tibuuai hmang tam zet an um. Facebook heck sak awk ih zuk le video si lolo ih post sak duh-tu tam zet an um zo. Kan mah chinmi lak lala ihsi khal in facebook le gmail heck thiam tam zet an suak vivo. Curuangah na password kilhim attul zet.\nGmail ihsin an heck ih cui sin facebook ah awlsam ten na password an lo bal sak thei. Browser hrek khat cu na hmin le password hminsin dingih ret cia tam zet aum, ziangah tile na data, file hrekkhat hlo lo dingih tuah mi asi ruangah asi. Cumi hmangin hecker cun awlsam ten na credit card or personal document file pawimawh zet zet an lo hai suah sak thei asi. Curuangah ziangtin hecker lak ihsin kan kilhim aw ding?\nNa kutken mi na mobile hmangin hecker pawl na kham thei. Na facebook password nangmah lawngih hmang thei dingin na tuah ding..ziangtin?\n3. Click on “text message login approval” timi kha na tick ding.\n4. Cun na logout dingih cuttheh len\n5. Browser na ong sal dingih facebook user eg- puite09@gmail.com/ facebook.com tin hmin na ngan ttheh hnu na password na ngan ding i cu hnu ah login na hmet ding\n6. Nangmah na sile silo fiang ding in code number a lo dil ding\n7. Na phone (mobile) ih code number an lo kuat mi kha na ngan ding ..cuvial.!!!\nZiangvek hecker thiam khalin na phone ih code number a theih loh ahcun facebook password lawngin a lut thei nawn lo ding…what a price..!!!\nTheih dingmi: na phone ah code an lo kuat hnu ah password dang 10 lai an lo kuat asi le, na pawisa bawm ah copy in ret aw la or print suak in nangmah lawngih theih ding nak ah na ret thei.., cui password cu voikhat ciar na hmang thei ding.\n## A hnok emai ti na ruat ve ten hecker in lo thamsiat sak hai sehla timi kha vun ruat cih aw.\nNa phone na ti hlo pang thei ruangah na rualpi rin-mi pawl kha “trust-contact” ah ret aw…\nRet dan: setting => security => trust contact….na mirin pawl na ret ding …done c ko.\nRalrin a ttul zet, online ah misual an tam hleice.


USA, Florida Ih Irma Thlipi Hrang A Huaisual - Chinland Today Media\nSeptember 10, 2017 11:29 pm·0 comments\nUSA, Florida ah Irma thlipi cun nasa ngaiten a nuai thok ih mipi pawl mangbang le aanhai in an um.\nThlipi hrang hi a huaisual ih a cahlam 130 mph (209km/h) in a nuai ding tiin mi pawl ralrinak an than sal. Florida ih mipi 6.3 million lenglo pawl cu an hrang ih ṭihnung le thihnak tiang thlen thei ding dinhmun a si tiin an umnak hmun an suahsan ter.\nIrma thlipi hi Florida thlanglam, tipithuanthum vaukam ihsin a hrawh thok dingih cutin saklam ah a pan ding tiin zum a si. Caribean vaukam a nuainak ruangah siatsuahnak rapthlak le mi 25 pawl in an nun khal an liam phah zo.\nThilpi ruangah mi 43000 in meisa ngahlo in an um zo ih 72000 in beunak hmun 390 ah an um. Hi thlipi hi thlipi ṭihnungnak lam ih tahin a ṭihnungbik category 4 tiang rori thleng in hmun hrekkhat ahcun 5 tiang hman a thleng.\nFlorida hmun ah kan Chin mi pawl khal an um. Hi thlipi ih a nuainak hmun le khuarel siattonnak hmun khalah an um ti kan thei. Chin mi ihsin mithli le hliam tuar an um cu tutiang theih a silo.


Hmuh Theimi Ciingmangtertu - Chinland Today Media\nHmuh Theimi Ciingmangtertu\nOctober 11, 2010 12:54 am·0 comments\nLeilung tlun thil pawl ruat loin vancung thil pawl khi ruat sawn uh. – Kolose 3:2\n– Isaiah 37-38\n– Kolose 3\nNa computer na on tikah ziangmi zuk na hmu hmaisabik? Sungkhat unau zuk khal a si thei, rualpi thawn leennak zuk khal a si thei. Asilole na uarmi lek thiam pawl ih zuk khal a si thei.\nZuk suaitu ih Jesuh hmuhsakmi teh a si thei lo maw? Mi pakhat in taklawng zuk thu ruangih reipi buainak a tonmi thu ca in i kuat dah. Leilung tlun computer online parih sual leennak ruangih siatsuahnak thu a si. Netabik ah Ciingmang ringring dingin Jesuh zuk cu a computer screen parih a ret hnu lawngah thinnomnak a ngah saal.\nAmah luattertu le rundamtu Jesuh zuk a computer parih a hmuh ringring hnu in sualforhnak website zoh hiarnak a cemta. Amah le amah Kolose 3 sungih Paul in, “Nan pumsa duhnak, nupa sualnak le zoh mawi lomi nuncan, taksa hiarnak le hurnak le hamttamnak pawl tla cu nunter nawn hlah uh,” (Kolose 3:5) a timi thu in raalrinnak a pek aw.\nKan mit cu Jesuh hnenah kan hoi asile, Amah cu, “Nan nunhlun a thi zo ih nan nunnak taktak cu Khrih thawn Pathian sungah thuh in a um a si” (c.3) timi thupizet ih in ciingmangter saaltu a si. Na mawttaw hmailam ih benmi asilole na computer parih zuk taarmi ah na thinlung lo tthanghharh dingah Jesuh zuk taar dingin hril aw. – Joe Stowell\nNa mit Jesuh hnen hoi in,\nAmah ih mit-hmai ttha te’n zoh aw;\nLeilung thil pawl cu an hlo ttheh ding,\nA tleumi a sunglawi zaangfahnak sungah. – Lemmel\nSualnak thawn nan hlat awk theinak ding ahcun\nnangmah le sualforhnak karlak ah Jesuh dinter aw.\nThawnginn Sungih Thinsaunak\nDuhdawtnak cu Tuartu hrangah\nSualnak ih Thawngtla pawl\nA Dik Maw?


5 D’ Thawn Phun 10 Rak Ongtu Tlawng Sayama Cu Miphyo Keng Nawn Loin Meithal A Keng >>> – Meifar\nSayama Pih Sung ih hminngai le a sinak cipciar cu amah humhimnak ah kan thuhsak ding. Sayama Pih Sung hi a tlawngkai lai ihsin cathiam thei zet a si ih phun 10 khal 5 Distinction in a ong, siivai lam tlawngkai theinak a ngah nan tlawng sayama ṭuan a duh sawn ruangah cazirhnak lam ah a lut sawn.\n2019 kum ihsin Myitkyina kiang khua te ah phun 10 tlawng sayama ava ṭuan, tlawngta nauhak pawl hi duhdawtnak thawn ca a zirh ruangah tlawngta pawl khalin an ngaina zet. A tlawngta nauhak pawlin an sayama cu mipi kilhimtu PDF ih a lut ruangah an suang zet thu an rel rero.\nKum 2 sung tlawng sayama a ṭuan hnuah ralhrang in ramsung thuneihnak an la cu a duh lo zet. Cun vote diklo aum tin vote thlaknak hmun ih hnaṭuantu tlawng saya/sayama pawl khal hremnak an pek lo ruangah saya/sayama pawl hmuhsuamnak a si tin CDM ah a tuah.\nLamzawh thuphorhnak khalah arak tel ringring ṭheu, hitin CDM ih a lut ruangah ralhrang pawlin kai dingin a hmin an pholang. Kai dingin an inn ah vei tampi an va hawl ruangah ramlak ah a tlan ih PDF ah a lut. PDF a lut hlanah tlangpar hriamkai pawl hnenah thlakhat sung raldo dan a zir lawk.\nSayama Pih Sung in, “Raldo dan kan zir laiah thil kan ti sual pang asilen in vua ṭheu, tlawng kan kailai khalah hitin in rak vua dah lo. Kan team ihsin mi pakhat in thil a ti sual asilen hremnak kan tuar thluh” tin an training lai ih a thilton cu hnih phahin a sim. Tu’ahcun training a kai thluh zo ih hmun pakhat ah PDF a ṭuan, miphyo arak keng ṭheunak kut ah meithal a keng ih ralhrang pawl do dingin a man thu a sim. Ralhrang pawl an do neh hnuah hnangam zetin tlawng sayama a ṭuan sal duh thu pawl media hnenah a sim thei.\nBenjamin Sum In A Suahcam Ah Raltlan Pawl Bawmnak Ting 2 A Hlu


Inn san man le ei-in dap ih suak a nu, a ra tlun thei lo ruangah ni hnih sung khiti khin a hngak - IHBURLEN\nCovid-19 pulhhri ruangah zo cio khal harsat a si. Asinan mi inn sangcop le nitin ka-lang dapcoptui’ hrangah cun a letin a har sinsin. Inn san man ngaihtuah a tul vekin zing le zan thaithawh zanriah hrang tuansuah a tul lala.\nJuly 21 ni Yangon, Thinyangyun Township ih thilthleng hi thinnat a um zet. Hi nauhak nute hi a nu in in-ei le inn san man ngaihtuah dingin inn a suahsan ih ni hnih lai a rei hnu khalah a ra kirsal nawn lo.\nCuticun nauhak nute cu thinhar le beidong in an inn hmaiah a nui’ ra tlun ding thlir in a to cuahco. Inn luah man pek ding tikcu le a kim si, pek ding an neih lozia thei in le a nu in cumi inn san man le in-ei hrang sumpai a tuakaw ti thei in nauhak nute cu ruahsannak pangvai zetin a to. A nu hi ni hnih sung lai a ra kir lo tikah ralhrang ih tuahmawh teh a tong si bang pei maw? tiah Nauhak nute cun a tlintawkten thu a hun ruat.\nAsinan vanthat ah cuti a to ngiongi lai tlawmngai mi bawm theutu mi pakhatih a hmu ih thil umdan a suhfiah hnuin bomnak a tawlrelsak.\nInn sang man thla thum daih (180,000Ks) le an in-ei phuhrukawknak hrang khal an pe. A nu cu ni thumnak ah a ra tlung ih a fanute cun lungawinak mitthli thawn bomnak a rak ngahmi pawl a nui’ kut sungah a ap sawng.


Leitlun Thahawk Tambiknak Khawpi 10 - Chinland Today Media\nLeitlun Thahawk Tambiknak Khawpi 10\nOctober 12, 2012 1:37 pm·0 comments\nLeitlun ih khawnuambik hrilnak a um ṭheu vekin hmun ṭihnungbik khal hrilnak an nei. America, Brazil ihsin Hondura cutin Mexico leitlun hmun zatin pawl cu ziangtluk mi that aw antam, sivai sia zuarnak, tharum thawh ih buainak tvp; sualnak pawl tahfung thawn Mexico ih thuruatthiam khawlkhawm (thin tank) pawl ih hrilnak an nei. Thilmak tiih an ti hleice mi cu Latin America in a pakhatnak ihsin pahranak tiang an ngahnak hi a si.\nHonduras ih innkhi 100000 ah mi that 159 an um ti a siih leitlun ih mi thatawknak tambik khua a si. South America le North America ihsin sivai pawl daan lo ih a zuartu pawl an cawlhnak hmun pibik a siih leitlun ih cocaine hi zatek 80 tluk an khua ah a um.\nNo. 2: Ciudad Juarez, Mexico\nHi ram hi ramri a sivekin United state ihsin sivai dan lo vek ih an zuarsuahnak lampi a si. Leitlun ih hmun ṭihnungbiknak hmun tiih kawhnak hmun khal a si. Palik pawl khal rinsan an tlak lo ih palik pawl ih thamnak ruangah a ṭihnunnak khal a ti luar ce. 2008 le 2010 karlak ih Juarez le Sinaloa khawpi pahnih ih thahawknak ah mi 6000 lenglo an thi. Tui kum The Washington Post ih a tarlang danah cun mithataw hi mi 580 an um tiin a hminsin. Innkhi 100000 ah mi 148 pawl in mi an that tinak a si. Jaurez hi cutin leitlun ih khawpi ṭihnungbik pahnihnak ih hril tlak luanlam a si tiin an hminsin.\nNo. 3: Maceio, Brazil\nBrazil cozah pawlin an khawpi Maceio cu ramleng khualtlawng pawl ih an lennak hmun a si tiih puan an duh laiah an khawpiih mi thah awknak cu innkhi 100000 ah mi 135 pawl in mi an that tiin hminsin a rak ngah.\nNo. 4: Acapulco, Mexico\nAn tipikap tuahremthar ruang ih mikhual tamnak hmun, beunak inn hotel man sang le ropi umnak hmun, nightclub hmun nuam relrehlo khawpi khal sivai dan lo ih zuarnak ruangah le tharum ih thahawknak ih hminsin a sinak cu a malh theih hrih lo. A nih hi innkhi 100000 ah 128 in mi an that tiin hminsin a nei lai.\nNo. 5: Distrito Central, Honduras\nA thupte ih sivai ṭhalo zuarnak ruangah thah awknak a hleice in a um. Hi khawpi hi Honduran ih sualnak lalpa Tegucigalpa le aphirpi Cmayaguela pawl ih hrihram bunnak khawpi a si. 2009 ah an khawpiih sivai zuarnak ih lalpa tiih kawhmi Tegucigalpa cu a mawṭo ah an kah that. Inn khi 100000 ah mi that 100 an um.\nNo. 6: Caracas, Venezuela\nMalandros tiih kawh ṭheu mi hi khawpi mino tleirawl a pawlkom ih sualral bawl ṭheunak le sivai zuarnak hmun pi hin Venezuela khawpi ih ralpi a suahter ringring tu khawpi khal a si. 2011 ah Caracas khawpi ah mi that aw mi 3164 an um zo. Hi hnak in mithat aw hi an tam ding an zum bet lai. Zatek 90 hnak tluk ih tam thahawknak hi zingzoi bet a si nawn lo. Hngilhsan men mi an si thluh. 1998 ih Chavez hrilawknak an tuah ihsin thah awknak hi a let rori in a tam. An ni hin innkhi 100000 ah mi that 99 an um.\nNo. 7: Torreon, Mexico\nSivai ruangaih ralpi tho ringringnak hmun pakhat a si ve ih nitlaknak lam Torreon khawpi tla cu Mexico fehnak zin a si vekin sivai zuarnak ih lampi hmun pakhat khal a si. Tuikum July thla zarhpi ni, ni khat ni ah mi 10 rori veikhat kah that in an rak kap that aw dah. Hi khawpi ih inn khi 100000 ah mi that 88 an um.\nHi khawpi hi Mexico le Texas karlak ihsi km 250 tluk ih hla a siih cocaine US ih an kuatnak hmun lamzin pi a si. Inn khi 100000 ah mithat 83 an um. 2006 hnulam Felipe Calderon ih lalnak a ṭuan hnu ah thuthanglatu mi 50 lenglo an that zo. A hleice in hi tawk hmun ih sivai danlo ih zuar, pholangtu cu thah cih an si.\nDurango khawpi nitlaknak lam ah zohman ih theihlo mi mithi ruang 340 lenglo hmun khat ih phum khawmnak fosa tiih kawhmi an hmu suak. Hi khuaih um mi pawl cu an DNA zohsak in a thimi pawl thawn unau an si maw silo an hawlsaknan thurelnak hmun ah an thu dik le felte ih relsak ding cu an tumtahmi a si cuanglo. Thudik rel ih nun humhimnak hmun a si lo tiih an tinak khua asi. Innkhi 100000 ah mithat 80 an um ve.\nNo. 10: Belem, Brazil\nBolivia ihsi sivai an tuahmi pawl cu, Colombia le Peru, Belem ah an pe suak ih South America ram sungih fehsuaknak lampi khua pawl an si. Hi sivai hi an khawpi ah a lut ih cutin Amazon ah vanzam in an kuat hnu ah, long pawl hmangin Brazil lamah an kuat sal ṭheu ih cutin Atlantic ihsin Europe ram le North Africa tiang an zem suak. Cuti an lampi Belam khua cu nitin nun sualnak a ti pung. Innkhi 100000 ah mithat 78 an um.\nMexico Ram Ah Gas Phurtu Truck Puak\nMithi Ruang Phorh Puai Neitu Torajan Miphun Hi An Mak Ko!\nDiamond Thawn Tuahmi Meithal AK – 47 Honduras Ram Ah Kai\nAmerica Thlisia Lakih Nasabik Patricia In Mexico A Nuai


Awngbali Tampi A Poh Ngah Ih Sumpai A Lak Suah Hlanah Tiva Ah A Fen That – Meifar\nAwngbali Tampi A Poh Ngah Ih Sumpai A Lak Suah Hlanah Tiva Ah A Fen That\nSeptember 30, 2021 admin Leitlun 0\nUS, Michigan, Caseville khua ih um mipa kum 57 mi Gregory Jarvis in awngbali a poh ngah ih ava lak suah hlanah tiva ah a fen that, a zalte sungah a awngbali ticket khal aum lai.\nSeptember 13, 2021 ah Gregory Jarvis cu Blue Water tiva kap ah aum ih a nuamaw zet. Tiva kap ah a lek ṭheu ih lawng a mawng ṭheu, kiangkap mipi pawl khalin miṭha zet a si tin an ngaina tuk. Awngbali a lei ih an hnaṭuannak ah awngbali poh ngahtu an um thu an rel celcel.\nMi pakhat in “Na ticket kha zoh hnik aw” a tiih an vun zoh cu arak poh ngah ngaingai. A lungawi tuk ih an hlim zet, awngbali cu $45,000 zat a poh ngah. Asinan a awngbali poh ngahmi sumpai cu a lak suak lohli thei lo, a Social Security card a siat zo ruangah sumpai cu a lak suak thei lo ih a thar a tuahter lai.\nMichigan Lottery Commission daan le dun ah $600 aitam awngbali an poh ngah asilen an ID le Social Security card thawn an la suak ding timi aum. Cutin Social Security card thar a tuahter lai ih hmailam caan suangtuahnak thawn aum. A rualpa in “Sumpai a lak suah hnuah North Carolina ah feh in a pa le a farnu a tong tum thu in sim” a ti.\nCumi hnu ihsin a hlo, a hnaṭuannak ih a lang dah lo ruangah an pule pawlin mak an ti tuk, an phone rero nan a kai thei lo. Tlawngkai ninga sun ah tiva kap ah mithi ruak an hmu ih an va zohdik cu Gregory Jarvis ih ruak a si, a zalte sungah a awngbali ticket khal arak um lai.\nPolice pawlin an zingzoi vivo ih “Misual cangvaihnak zianghman aum lo, a lawng parah a kai tum ih a tlasual. A lu a khawgaw ngah ruangah tidai sungah a thi” tin an phuang. A awngbali poh ngah mi cu a sungkhat hnenah an hlan. (#New York Post)\nIndonesia Tlangval In Rawlsuannak (Rice Cooker) A Nei, Ni 4 Hnuah An Ṭhenaw\nCNDF Hnenah Ralkap Le Palik Cu Meithal Thawn An Tlanlut


Pathian Relsetupawl le An Netnak - Chinland Today Media\nAugust 13, 2014 4:20 am·0 comments\nJOHN LENNON (hlasakthiam hminthang):\nAmerikan ram thuthar lakhawmtupawl hmaiah ‘Khristiannak’ hi a cem ding, a hloral verver ding. Elawk ttul loin hihi cu ka fiang tuk lawlaw; Jesu hi a ttha, asinan a thukenpawl (subjects) hi atthlakza an si, atu ah cun Jesu hnakin kan lar sawn (1996) tiah a ti. Si e, cuih hnu reiloteah vei ruk meithal ih kah an si ih an rak lar ngai e!!\nTANCREDO NEVES (Brazil President):\nPresidential campaign an neih laiah vote 500000 ka hmuh a si ahcun, Pathian rori khalin President ka sinak ding ihsin in dirthla thei lo ding a ti. A rēl zat vote cu a hmu taktak. Asinan President tokham ih a to hlanah a khua a sik ih a thi men cu teh!\nCASUZA (Brazil-mi hlaphuahthiam, hlasakthiam hminthang):\nCanecio (Rio de Janeiro) ih show an neihnak ah kuak a pak khu vauhvo, van lam hawiin pak vauhvo phahin ‘Pathian, hihi cu nangmai hrangah si seh,’ tiah Pathian hmuhsuamnak langternak ah a ti. Kum 32 a ti ah cuap khensar in harsa tukin (zoh harsa zetin- horrible manner) a thi a si kha!\nTITANIC LĀWNG SATUPAWL:\nKha tiih Titanic Lāwngpi an sak ttheh tikah khan thuthar lakhawmtupawl in Titanic Lāwngpi cu ziangtluk hnget le rintlak a si ti thu an suh tikah, “Pathian khalin a pilter thei lo ding,” tiah an sawn. A pil le pil lo cu rel a ttul lo.\n(Hih Titanic Lāwngpi an saknak hmun Belfast khawpi, Northern Ireland ah kei khal vei 6 ka va thleng ve dah).\nMARILYN MONRO (Zuknung cángthiam hminthang rura kha):\nMarilyn Monro kha show an neihnak ah Pathian thuthangttha simtu Evangelist Billy Graham in a va pan ih, Thlarau Thianghlim in a hnenih thuthangttha sim dingin a thlah thu a va sim tikah, “Nan Jesu hi ka ttul ve lo,’ tiah a tisăn men. A hmai zarh ah apartment ah thi-ih sar a si kha!\nBON SCOTT (hlasakthiam hminthang):\nAmai san laiih Music band lar zet AC/DC singer a si, 1979 ah khan a hla thu ah ‘Don’t stop me; I’m going down all the way, down the highway to Hell’ (I kham hlah uh; Hell lamzinpi ah kan sukthla vivo ding) tiin duhaw zetin mipi hmaiah hla a sak kuahko. Cuih hnu reilote February 19, 1980 ah amai luak a hák ih a thi a si kha!!\nHell lamzinpi ah a sukthla ngaingai ti cu zum lo ding a um lo.\nBrazil ram khaw pakhat Campinas ah kum 2005 ah khan mino rual kawmngaihaw zet, rualpi rual zuri cun falanu an rualnu pakhat cu lengvâk dingin an sawm. An rualnuih nu cu a thin a nuam lo zet, a fanu telin a rualpipawl mawttaw ih lengvâk dingpawl hnenah cun ngaihtuah zetin a fanu mawttaw sungih to zo hnenah cun a va pan ih a bân a kai ih, “Ka fanu, Pathian in lo hruai in lo kilhim hram seh,” tiah a ti.\nA fanbu cun, “Pathian cu kan mawttaw dung lam thil phurhnak ih a to dah ti lo, hitawk ah cun tonak a um nawn lo, kan khat zo,” tiah Pathian hmuhsuam le a nu ziangsiar loin a sawn. Nazi pahnih hrawng rei ah an mawttaw cu a accident ih an thi ttheh, an mawttaw khal a parh ttheh. Asinan thilmak zet cu mawttaw dung lamih thil phurhnak pindante kha cu siat riai lo le cutawk ih an phurh mi arti bawmte khal siat riai loin a um. Pathian tonak hmun si-awm tak a si!!\nCHRISTINE HEWIT (Jamaican Journalist and entertainer):\n“Bible hi cabu ngan mi hmuahhmuah lakah a mumal lo bik a si,” tiah a ti. Kum 2006 ah khan zo a si ti khal theihtheih loin amai mawttaw sungah a kāngrál tariai.\nMi tampi in kan Bawipa Jesu hnakih thiltithei le anih hnakih pawimawh a um lo ti hi an hngilh ttheu. Leitlun ah miropi le thiltithei taktak an suak ih an thisal leh. Zohman thosal an um lo. Kan Bawipa Jesu cu a thi ih, thlan ihsin a thosal ih a nunglan ta. Amah cu sual le hremhmun ihsi in rundam theitu umsŭn a si, a hnen lawngah nunnak le hlawhtlinnak taktak a um.\n(Hih hi Christian Outlook sungta laksin mi a si).\nBrazil Ih Jesuh Zuk Ṭek In A Deng\nGermany Thlipi A Hrang Thok France Lakah 1-0 In Cak\nBrazil Ram Ah Tidai Paam Tlung\nRonaldinho Ngainatu Pawl Hrang


Turkish Delight - Chinland Today Media\nFebruary 12, 2009 6:24 pm·0 comments\nNa Daan sung lawng ah lungawinak ka nei. – Saam 119:174\nC.S. Lewis ih cabu The Lion, the Witch and the Wardrobe timi sungah White Witch ih theih duhmi cu Edmund in a faate pawl ziangti’n a phatsan hngai thei ding, ti a si. Thusuhnak ol tete a sut hnu ah White Witch in Edmund ih ttonttaihnak zawn cu Turkish Delight timi muthai duhtuknak a si ti a thei ngah. Curuangah Edmund cu a duhmi muthai thawbik a pek. Cuticun Edmund cu muthai a tam thei tawk ei ding lawng a ruat ih a ei tam deuh le khop thei loin a duh sinsin.\nEdmund ih ttonttaih vekin kannih khal Satan ih in hmang dingah ttonttaihnak zawn kan nei ciar. Cumi cu sii bang ih cuai thei, zuu bang ih rit thei, mi siatsuah thei bang lemlomi ei-in le rualpi tivek an si.\nA thawh saal hnu ah Jesuh in Peter hnenah bukpak thu theih duhmi a sut, “Johan fapa Simon, hi pawl ih in duhdawt hnakin nang in in duh sawn maw? (John 21:15) a ti. Mi tampi in hipawl timi ttongfang ih tiduhsannak a phunphun in an pol ciar. Asinain kan theih ttul sawnmi cu Jesuh hnakin duh sawnmi ziang kan nei ti hi sut aw ding kan si.\nSatan in Pathian hnakin kan duh sawnmi a thei tikah ziangti’n in uk ding ti a thei. Asinain, Pathian sungah kan lungawi asile satan cu kan tlun ih a thiltitheinak huham a sung a si.\nI duhdawt hmiasa ruangah Nangmah ka lo duh,\nKa hrang sualthlah ngaidamnak thinglamtah thihnak in na lei;\nHling lukhuh na khum ruangah ka lo duh,\nKa lo duh ringring tuni tiang, ka Bawipa Jesuh.\nPathian in in duhdawt, ziangtin so\nAmah duhdawt loin kan um thei ding.\nA Thiang Lo Maw? Thiang Thlang Aw!


A Nupi Uire Thawn An Ṭhenawk Hnuah A Nupi Ih Nu Thawn An Neiaw – Meifar\nA Nupi Uire Thawn An Ṭhenawk Hnuah A Nupi Ih Nu Thawn An Neiaw\nDecember 21, 2021 admin Leitlun 0\nRussia ram ah duhdawtnak danglam zet a thleng, nufa cu mipa pakhat cuhaw in an buai rero lai. Vyacheslav (kum 52) le Elena (kum 56) cu an neiaw, Elena hi nuthlawi a si ih fanu pakhat anei zo. Cutin an neihawk hnuah Elena cu mipa dang lakah a uire ih a pasal thawn an ṭhenaw.\nAn umnak inn cu Elena in a co ih a pasal cu a suak, Elena ih nu Galina (kum 75) in an makpa hi a zangfak tuk. Cun a fanu hi miṭha lo a si ti khal a thei ruangah an makpa cu a inn ah um lawk dingin a sawm, cutin an umtlang hnuah an duhaw ih 2010 kum ah an neiaw.\nKum 23 in an thlauaw nan kum ah an buai lo ih an duhdawt aw zet, Russia ramsung ahcun an lar tuk ih an thuthang picang CEN khalin hmaiton thusutnak anei.\nGalina in, “Ka fanu in a pasal hlun hi a duhsal ih laksak in ra tum ringring, ka nupa karlak buai dingin a tuah ṭheu. A fanu kum 30 mi, midang thawn an fa khal ka pasal hnenah ara thlah ih ittlang dingin a fial. Hitin kan nupa ṭhenaw dingin a cangvai nan a hlawhsam.\nKa pasal thawn kan boruak a ṭha tuk ruangah ka fanu in in thik tuk, Vyacheslav hi ka fanu hnenah a kirsal nawn lo ding, a san cu arak bum tamtuk zo” a ti. A pasal Vyacheslav khalin, “Ka nupi Galina thawn kan ṭhenaw lo ti ka fiang, a san cu in bum dah lo ih ka hrangah a rinum ringring. Ka nupi hi ka duhdawt tuk” a ti.\nInn 12 Le Biakinn Pakhat Leiram Cu Ralhrang In An Lonsak\nFranklin Graham in, “Ni Neta Ih Um Kan Si, Ralringten Um Uh, Jesuh Ara Sal Cing Ding”


Duhthusam Fala - Chinland Today Media\nMarch 14, 2009 8:39 pm·0 comments\nA mithmai le a ruangrai hleihluak zia cu a hmu lotu hnenah ziang tin so ka sim thei ding… Ka veikhat hmuhnak asinan, tuar dam thei lo ding khawp in hmasi ka thinlungah i ret ih, cui mawinak hmuahhmuah thawn khat mi ka duh hleice cu hmu thei sal dingah ka can lawng hmuahhmuah khal ka hmang.\nKa duh ti men khal in a sim fiang thei zik lo, a mawi men khal asilo, a duhnung in mi huatthu rel thiam ding khal a bang lo, a hmutu hmuahhmuah khal ih veikhat lawng an zoh dah lo ding ti cu ka rel ngam a si. Kan tawnawk dan khal a mak in a danglam, training nei dingin Japanih an Hotel pi ahcun kawh in ka um ih, cu mi ni ihsin tuini tiang ah ka mit ka sin tin ten ka hmu lai..\nTrainingnak ding ni kan thlen cun, keikhal ka neih sun hnipuan mawimawi thawn thuamaw in, thlalang hmaiah rei tawkfang cu ka bihaw ta ih, cuisin mawtaw ka hman dingih in ti mi thawn Concord Hotel lam pan cun ka hei mawngaw phei veih, lamzin tluanih an phah mi hrampi hring depdep pawl zoh phahin, cuini ahcun ka thinlung sangka king tu ding le ka thinlung ihsin ret hloh thei lo ding mi ka tawng ding ti khal cu ka ruat aw lo!!!!!!!! Sangka zawn ka thlen cun ka mawtaw ka din terih, cuisin mawtaw rettu pawl hnen ahcun ka tawh cu ka aap. Sangka kiltu in sangka in vun onsak ciah maw tiah… “I am very Sorry” tiphah in ka bag khai i rawn titlak ruangih ngaithiam dil phah aw cu ka vun thei, mipa aw hnakih nunau aw ngaina, kei vek tlangval hrang ahcun cui aw suahnak lam cuka hawi lo thei lo … ‘Ka rei, ka mit ka thep thei tum nawn ual lo… Singil maw si??? Ziang ti lamlam so, hi minung umnak leitlun ah cuvek Singil cu a rung um thiam???’ Sangka kiltu in, “Sir” ti phah ih ka bag i run pek cun … E khai a, ka rak mualpho zik a si lo sawm??? tiin insung lam ahcun ka lut phei ve.\nKan Trainingnak can cu a hung thleng ih, tonak ding zawnih ka hmin an ngannak ahcun ka va to ve ih, hramthoknak kan neih hnu ah, Australia pawl in zirhnak hmaisabik cu in hun zirh, cuisin ram dangdang pawl khal in in zirh haiih, tawkfang kan to hnu ahcun suncaw ei a cuu thlangih, rawl thawthaw an retnak hmun lam pan in kan phei hai. Ka rawl ei ding mi ka lak theh cun tonak lam ka pan ih, ka to fel man hlanah, “Na kiangih to rem na ti ahcun ka lungawi zet ding” tiin ka dunglam ihsin aw a rung suak ih, ka hawi cu … ka singil kha a rak si!!!


KA NU A TAP NAWN LO - Hre Mang\nKA NU A TAP NAWN LO\nKa lei damsung ka tuahmi ruangah a cangmi lakah poi ka ti bikmi cu ka nu in leitlun damcaan a hman netabik kum 5 sung ka tap termi asi. A tu cu vanramah a thleng zo ih a tap nawn lo. Hi thu hi ka ruat tinte ka sungmuril hliamhma a tharterih mitthli a tla ringring lai. Ruat nawn lo dingin theih hngilhta a ka duhmi asi. Asinan ka ruat tum lo mi America rammi pawlin Nu’i Ni an tuahmi in thu i ruatter sal. Hi thu ruat tinte mitthli a tla ringring lai.\nPhunhra ka zir lai ihsin Kawlram ralkap cozah thatlonak cu ka rak sim theu. “Mi farah kan si, ralkap a cozah do dingin hriamhrei kan nei lo, kan do tla le kan sung lak ding” tiah ka pa in i rak sim, i rak el theu. College ka kai ih 1987 ah rampum tlawngta buainak a suak tikah alotheih loin Ralkap a cozah dothlennak hram ka rak thawk ve. Ka nule pa cun an duh lo, in dawn, in kham, in lem, lamzin dang in hmuh, ka duh cuang lo. Pathian duhnak, ka nule pa duhnak kalh in 1988 ah ka miphun hrang ruat in hramlak feh, ka pawksuak ti ka nu in a theih ve ten damsung hmu aw nawn lo dingin a ruatih mithi-tah in i tah. A hnu kum 4 a rei tikah ka nu cu pumpi cancer natnak nei in Falam sizungah a pum an zai. Ka nu damsung mithmai ankaa voikhat tal hmu ta dingin Bawipa hnen thla ka cam, ka dil. Kum a liam, zanmang ka man. Ka mangah tha nei lo, damlo cingin ka nu in i rak hawlih lamzin parah feh thei nawn loin bawk-vak in i rak hawl. Keimah i hawlnak ah ka nu cu lamzin parah a tlu a bah rero. A natnak in a taksa a ei siat hnu khalah a natnak hnakin keimah, a fapa tlanhlo thu lawnglawng a sim ringring, “ka fapa hmu ta loin maw ka thi ding” tiah a tong rero. Ka nu tawng dinghin tlun ka duh, asinan dinhmun phunphun ruangah tlung loin tikcu remcang ka hngak rero lai fangah zanmangah ka hmuh vekin thuthar ka thei, “na nu a thi zo” inti. Kei ka tap, ka nu a tap nawn lo.\nKa nolai caanah ka miphun hrang pumpe in ka fehsuak. Hruaitu pawl dungthlunin ke ka rak kar. Hruaitu le ka rualpi pawl rawl suansakcaan, an pakan kholhsak can, an tuangtim sakcaan, hramlakah, lamzin parah, Kachin ram, Naga ram, Assamram, Arunachal, Manipur, Mizoram, India, Bangladesh ram pawl fangin lenrual pawl thawn kan rak vak. “Pualleng va bang lungthir lo val pawl liangsuan thir meithal thawn lentlang fang in miphun humhalh in an tawi ee” tiah hla ka rak phuah. A rei hlanah kan lawng to mi lawngpi lamzin a pit. Hruaitu pawlin fehnak lamzin in hmuh thei nawn lo tikah kan fehnak lamzinpi a tawp. Hril ding dang um loin Delhi, India ram khawlipi lam pan in lenrual hrekkhat thawn Jan 3rd, 1993 ah kan feh. Nunthap in khualtlawnnak lamzin a pit lai fangah i hringtu nu a thi tiah in sim. Ka ruh, ka thlik, ka thluak, ka thin, le ka lung a ro theh in ka thei aw aw. Asinan cutin ka nunram a car lai ah kei ka tap nan ka nu a tap nawn lo ti ka thei. I hringtu nu hrangah buhfang fangkhat hman ka pe man lo, a mitthli forkhat hman ka hnulsak ta man lo, in cawmnak a kedil kak tuamtu kedan sete hman ka leisak man lo, thlatang khawsik tuarnak puanhlum zuunkhat hman ka leisak man lo, amah hman ei siang loin arti in pek theu nan a dam lo rawl a ei thei lo caanah arti pumkhat hman ka leisak man lo, leitlun a suahsan zo a hrangah thiltha tuahsak dingin ka caantha a liamzo. Asinan, kei ka tap nan ka nu a tap nawn lo.\nA tu cu ka nu a tap nawn lo, a duhdawt biktu, le a duhbikmi a Pathian hnen a thleng zo. A ruah harbikmi a fapa tla a duhbikmi Pathian siahhlawh ka si zo. Leitlun in a hnaihnok thei nawn lomi hnatuan, Sersiamtu Pathian rian in leitlun nun ka hmang zo. Ka nu in a leitlun khualtlawnnak a theh zo vekin kei khal taksa in leitlunah ka um lai hrih nan keimai duhnak tuah dingmi leitlunah ka tuah theh zo. Ka no lai can kum tel siar dingin ka duhdawtmi ka miphun hrangah ka caan tha ka rak hmang zo, ka miphun hrang peng thawng siar tel in ke in ka feh zo, khawsik, khawdai, khawsa, hramlak, lamzin parah le rilrawn ti-haal tintian ka miphun hrangah ka tuar ngah zo. Upat ding hruaitu pawl utpatnak ka pek ih an dungthlun in kumsiar ka no lai caan ka hmang zo. Ramleng thlen hnu ah peng thawn siar telin motor mawng in siseh cahmai phek thawn siar telin ka miphun ka duhdawtnak ka langter zo. Zan it loin le rawl dang duh ei loin zan siar ni siar ka hmang zo. A tu ka nun cu keimah duhnak hrangah asinawn lo, i Sersiamtu ka Pathian ih duhnak le tumtah hrang lawngah ka nung zo. I hringtu ka nu leitlunah taksa in dam lai khal sisehla ka hrangah a tahnak dingsan a um nawn lo. Van ihsin ka nitin nun a zoh tikah Pathian thawn an di a riam zet ding ti ka thei. Leitlunah keimai tumtahnak le duhnak tuah ding ka nei nawn lo, I Sersiamtu ka Pathian ih duhnak le tumtah hrang lawng caan ka nei. Keimah cahnak le ruahnak hmangin tuah ding zianghman ka nein awn lo. I Sersiamtu ka Pathian Thlarau in amai huham cahnak in a tuah duhmi hrang lawngah ka ziangkim ka ap zo. Ka nu a tap nawn lo, kei tla ka tap nawn lo, Pathian khal a ning a hang nawn lo, ka Pathian, ka nu le kei kan lungawi a kim zo.\nDuhdawtmi ulenau, keimah vekin nan nu le tap ter hlah uh. Caantha nan neih laiah a lo hringtu nu ti lungawi hram uh!\nI hringtu ka nu upatnak ah!


Kan ram hnen pawl in Kawlram mipi ziang an siar lo zia a lang vuarvi - Falam Online Media\nKan ram hnen pawl in Kawlram mipi ziang an siar lo zia a lang vuarvi\nKan ram a buai pekte ah ralhraang ralkap soiselvetu ASEAN pawlkompi cu netahnu ah hnisiamsiten ralhraang ralkap thawn cibei an buk aw leh ding tiah miṭhen in an rak sim cia mi cu atu ah atakin a cang ngaingai thlang.\nKhawsung ah buainak a suak vutvo lai ahcun ralhraang ralkap an dem nasa ih ASEAN pawlkompi meeting khalah ralhraang ralkap hruaitu pawl an sawm tel lo.\nNan, tuṭum, Cambodia khawpi a simi Phnom Penh ih tuah mi ASEAN Defence Ministers Meeting ahcu SAC cozah pumruang pakhat a si mi Defence Ministers zung ihsin ralbawi Mya Tun Oo meeting a kai ve.\nHimi meeting ah ralhraang ralkap telh lo dingin ramsung ramleng pawlkom 650 lenglo in dilngennak an tuah nan, tikcucaan a thleng taktak cu zoi mithmai hman zoh lo in ralhraang ralkap palai meeting an kaiter ve.\nRalhraang aiawh ih meeting kaitu ralbawi Mya Tun Oo hi US cozah in SAC ralhraang luban pawl hremnak a pe mi cazin ih telbanve a si hlei ah ASEAN pawlkompi in ralhraang pawl meeting kai a khap hnu, ASEAN meeting ih tel hmasabik ralhraang aiawh palai a si.\nASEAN sungtel ram a si mi Singapore, Malaysia, Indonesia le Philippines hruaitu pawl cun ralhraang meeting kaiter lo dingin caanthiah ASEAN hruaitu Cambodia hnen ah kan dil an ti nan “ASEAN sungtel ram 10 sung ihsin ram 8 pawl lungkimnak thawn meeting ah an tel” ti`n Cambodia cozah ṭuanvonei Tea Banh in a rel ih “ASEAN sungtel ram pawl lungrual zetin kan um tlang timi kan langternak a si” a ti.\n“Meeting ah SAC cozah an tel khal le Kawlram mipi aiawhtu cozahdik an si ti`n kan pom tinak a si lo” Ministry of Defence, Malaysia\nASEAN Defence Ministers Meeting cu mani ah an thok zo ih Tlawngkai nithum ah meeting kaitu ASEAN palai zaten China le Japan Defence Minister pawl an tong ding tiah theih a si.\n← Phun 10 kai lai Tlawngta pakhat soisa tuar\nKhawlaili rori ah Tlawngta fala naam thawn hlep that, mipi in kiangkap ihsin zoh men →\nSAC ralhraang in Ralkaptlan mal ding ih a tawlrel dan thuthup puut darh\nJune 15, 2021 June 15, 2021 Ni Hnem Sung 0


Tuini KNU le Sit Kawngsi Ralkap Pawl An Kah-aw Neknek Nak Thu Zaten .. -\nMai Sofia May 30, 2021 0\nTuinj May ni 30 KNU le Sit Kawngsi ralkap pawl vei 2 an kap-aw ih Sit Kawngsi ralkap pali ruak an sar ih motor 2 a siat let .. May ni 29 ihsin Karean ram, Phapun myone ah KNLA ralkap no.5 le Sit kawngsi ralkap pawl an hnoi awk neknek ih Sit kawngsi ralkap 4 a thi ih motor 2 a siat let tiin KNU pawl nih a rel.\nMizan May ni 29 Phapun myone ah ralkap ei ding le sivai pawl an rak kuat ih an tlun lam ah Sit Kawngsi ralkap pawl Motor 11 thawn tuini May ni 30 , zinglam nazii 7 : 25 ah vei khat , zanlam hnu ah vei khat an kap awk nasa ih Sit Kawngsi ralkap 4 an thi ih Motor 2 a siat let tthek.\nCui hnuah Sit Kawngsi lam ihsin thazang cak meithal pipi an rak kap nan mah hliamhma ngah khal kan um lo tiin KNU pawl nih an rel.\nKNU pawl ih an thusuahnak ah KNLA – brigrade 5 le Sit Kawngsi ralkap pawl cu May thla sungah vei 193 an kap awk ih Sit Kawngsi lam ihsin ralkap 128 an thi zo ih 180 tlun hliamhma an ngah. Cui ei-in kuatawknak ah rang luu 12 an thi ih motor 9 a siat zo .\nSource : Karean Information Center – KIC\nPrevious Post: Mindat le Sit Kawngsi An Kap-aw Laiah Chemical Thih Sii Vek Aum Ih CDF-Mindat Minung 8 An Zohkhen ..\nNext Post: Tuini Yangon-Shwepita Ih Bomb Vei 3 A Puaknak Cu Hitin Asi..


Relphu Ngaingai A Si Kalay Kabaw Um Lushei Or Mizo Pawl Khi Ralzam Taktak Cu An Si — Chin Tlangau\nMizoram le India ralkap kah dohnak ruangah Kalay-Kabaw velchum hrawngah khin a tu ah Lushei or Mizoram miphun tam pi ralzam dirhmun in an um hna.cu hna nih cun tuchun tiangah Mizo or Lushei an i ti.mah hna pawl khi Mizoram an nu le pa,pi le pu pawl hna chan lio in India ralkap t’ih ruangah Kalay-Kabaw ah a rak lut mi hna an si.Kalay-Kabaw velchum hrawng i Mizo miphun hna an tam nak hmun hna cu Tahan, Letpan, Tui Ngo, Hmuntha, Book kan, Tamu, Khampat le Kanan khua pawl hna ah cun an tam ngaingai cang.\nKei hi Hmar pasal ka si bantuk in Mizo pawl hna nih nehsawh le zawmh taih nak a phungphung in an ka pek mi le Mizo miphun hna lak in harsat nak a phungphung in a tongmi ka si.a tu zongah Mizo pawl hna nih hin an mah Mizoram zong um mi hna Kala or Vai,Burma,Hmar,Paihte etc..pawl hna cu an zawmh taih ngaingai rih hna.Mozo pawl hna cu an mah le mah a hmusang mi le aa saihchiah mi an si.miphun dang hna cu an kan nautat ngaingai.\nAmah t’ial ning tein rak rel hmanh:Kalay-Kabaw kiangkap ih um pawl Mizoram le India ralkap do aw ruang ih ra vai pawl (raltlan) pawl Kalay le Kabaw kiangkap ah tampi an um. Cumi pawl cu tu ni ah Mizo an ti aw ih Mizoram ihsin an nu le pa, pi le pu pawl in Kalay-Kabaw ah India ralkap tih in an ra vaai mi a si. Mizo tamnak khua pawl hi Tahan, Letpan, Tui Ngo, Hmuntha, Book kan, Tamu, Khampat le Kanan khua pawl ah an tamzet.Kei hi Hmar pacang ka si ih Mizo pawl ih hmuhsuam tongtu khal ka si. Mizo pawl hin Mizoram khal ah Vaai pawl, Burma mipawl, Hmar le Paihte pawl in hmuhsuam theizet. Anmah leh mah hi an hmu aw sang awzet ih midang cu hmuhsuam ding men lawng ah an ruat theu. Keimah rori khal 2018 by election ah USDP ihsin MLA cuhtu, Kanan khaw mi Pu Rothangpuia bawm in a sukso ah ka vaktawi nasa nan Mizo ti aw pawl Kanan le Khampat pawl in in hmuhsuam thotho. Kanan khua ih Pu Rothangpuia USDP MLA tla hi a nu la pa cu Mizoram ih um ring ring an si.\nA pa hi MNF ih an sumkil tu a si ih MNF pawl in Falam Bank an ruklai khal ah sumkiltu a si. Pu Rothangpuia in USDP ihsin MLA a cuh ih a tling thei khal hi mangbangza ngai ngai a si. Falam mipi le Chin mipi in cozah hnen ah hek tu an um lo ruangah a si ko ding. Cozah hnen ah hek hai sehla cu police in Mizoram mi a si ti in an kai zo ding. Kum 2020 election ah Kanan khua ihsin USDP party in MLA a cuh sal ding ruangah Chin mipi in cozah ah hek hrim hrim sehla Mizo ti aw pawl ih mi hmuhsuamnak hi a reh nasa ding. Mizo ti aw pawl in hruaitu an neih lo lawngah an puarthau ngam lo ding ka zum.\nKalay-Kabaw kiangkap Mizo ti aw pawl hi raltlan refugee an si. Curuangah annih pawl hi inn tek an si lo ih mikhual men an si ti hi kan theih a tha. In hmuhsuam nautat pang a sile nang refugee ti mai aw. An lo hmuhsuam sinsin a sile an ram Mizoram ah dawi kir ding lawng a tang. Mizo mi hmuhsuam hrim hrim cu do vivo ding an si. Kum 2020 election tik ah Mizo pawl a tantu party le bulpak zaten Chin mipi in vote pe hlah uhsi vote nan pek le Mizo nan bawm tinak a si ding ruangah Mizo dinpi lotu party le bulpak lawng vote pe cio ding.(Credit:Samsoma Hmar Fb Cahmai)


Kum 500 kim Philippines Catholic pawl ih zumnak May 2, 2021 | Radio Veritas Asia\nKum 500 kim Philippines Catholic pawl ih zumnak\nSpain riantuantu pawl cu 1521 ah Philippines ram an rak thleng ih tu ah cun an zumnak kum 500 a kim thlang. Philippines ram cu leitlunhuap ram pawl sungin Christian pawl tam bik nak ram pakhat a si ih Catholic mipum taan 84 thawn Catholic tambik nak pawl sungin a pathum nak a si.\nPhilippines Catholic pawl ih zumnak cu a tum zet. Zateek 85 Catholic mipum le nunphung pawlkom hngetkhoh zet in a um. Zung, tlawnginn, store dawr tinkim deuh thaw ah Bawinu ih zuk pawl hmuh a theih” tiin Rome ih um Pope in nemhnget in Philippines miphun pawl ih College director, Fr. Gregory Ramon Gaston in a rak sim.\nTui kum, kum thok nak lam ah Pope Francis cu Philippines ah Christian pawl umnak kum 500 kim hrangah Missa raithawinak a rak tuah sak.“Philippines miphun pawl cu Rome ih hmuntin ah hmuh a theih. An mah in an zumnak thlaici cu an feh nak hmuntin ah an keng” tiin Pope in a rak sim.\n1970 ah Pope Paul VI nak cu hmaisabik Philippines ram rak tlawng tu Pope a si. Pope John Paul II cun 1995, leitlunhuap mino pawl puai ni cu Philippines ah a rak hmang ih Pope Francis cun 2015 ah a rak tlawng.\nPhoto courtesy of: The Dominican Friars


Myanmar Ramsung Ih Thilthleng Riahsiat Umza – Meifar\nCovid-19 thlisia a veithumnak cu Myanmar ramsung hmuntinkim ah a hrang rero lai. Tuamhlawmtu sibawi an daihaw lo ih hleiah oxygen khal an daihawk lo ruangah mithi an tam zet, Yangon ih mithi ruak urkangnak hmun khalah mithi pawl urkang dingin an tlar aw.\nMyanmar mipi pawlin harsatnak phunkim an tuar ih an riahsiatnak auaw cu “Myanmar ramsung ih ka rak piang cu ka vanduai tuk aw. San dangah, minung ih ka piangsal ding asilen Myanmar ramsung ih piang nawn lo dingin thlaza ka cam” an ti.\nCovid-19 thlisia hrang lai ih riahsiat umza mallai kan run tarlang ding. Lambest Aye Zar in zanlai ah hitin ca a tar, “Khua aw, vang zang aw. Ka nu damlo hi ka zoh thei nawn lo. Sibawi pakhat khat kan inn ah ra in sii ra dawt uhla ka va duh so, sii nan dawt lo asikhallen siivai lei theinak ca tal in ngansak uhla.\nSiibawi ca tello in siivai lei len an siang fawn lo, ka nu in oxygen a ṭul tuk, zingpit khuavnag veten oxygen ka hawl hngal ding. Tu’ahcun zan nazi 10:00 a luan fang si, in bawm theitu nan um lo maw si…” tin a tarlang.\nCumi hnu zinglam ah “Ka nu, oxygen ka hawl lai si. Reilote sung in rak hngak aw ka lo ti si, in hgak thei nawn lo maw…” tin a tarlang. T Mono timi tlangval pakhat khal Covid-19 in a damlo ih a room sungah a khum aw, tuamhlawmtu zohman a nei lo ih amahten a talbuai.\nA facebook cahmai ah oxygen a ṭul tuk thu vei 11 rori a tarlang nan a hlawhsam, oxygen level 55 a thleng tikah a facebook cahmai ah bawm dilnak ca a thlah lai nan bawmtu an um lo ruangah a zan ah a thi cih.\nHsu Lay timi khalin “Ka thin na tuk, oxygen hawl in ka vaksuak rero ih ka hmu lo, inn ka va thleng veten ka nu cu beiseinak tumpi nei’n in rak zoh ringring. A damlo bese tuk ruangah a ṭong thei fawn lo, a mithmai ah beiseinak anei ti ka thei nan oxgyen len ka hawl hmu lo. Ka ṭahsuak tuk nan ka nui hmaiah cun ka ṭap ngam si lo, tuizan teh ziangtin kan um ding..” tin a tarlang.\nKo Mor Nwe in “Mizan ah ka nau ih nupi cu Covid-19 in a thi, asinan tuisun tiang a ruak cu zohman in an ra la hrih lo. Zankhat ah kan vengsung ah mithi 3 rori an um ti ka thei. Innkhan te sungah mithi ruak thawn, nauhak pawl thawn, midang khal kan nuamsam lo thluh ruangah ziang rel ding khal ka thei nawn lo” a ti.


Prophet Mohammed zuklem ruangah Tlawng saya Hngawngtan in that tuar | Falam Online Media\nFrench khawpi Paris thawn km 30 hrawng hlat nak, Conflans-Sainte-Honorine ih lailak Tlawng saya pakhat cu Prophet Mohammed cartoon zuklem hmang in tlawngta pawl zirhhmuhnak a nei ruangah Lu tan bul in that a tuar.\nOctober 16, French ram zaanlam nazi 5 hrawng ih thilthleng a siih a thattu siding zum um mi kum 18 mi cu palik kaih hrial in a tlan ruangah meithal thawn an kap that.\nMuslim ṭhenkhat cun Prophet Muhammad cartoon lem tuah cu pathian thangsiatnak ciikhat a si tiih ruah nak an nei ruangah tuvekin tualthatnak a suak siding an zum.\nHmin phuang duhlo mipakhat cun, “Tlawng saya hin kan dung ni 10 hrawng ah Prophet Muhammad cartoon zuklem tuah a thiang maw, thianglo timi thawn pehpar in thu reltlangnak nei a tum mi thu ah le a zuklem a tuah mi thu ah hringhronak ca a dong ih, tu ah, hivekin that a tuar mi a si” tiah MCTimes hnen ah a sim.\nHih tualthatnak cu ralhraang lungput nei cangvaihnak ciikhat a si ti`n French ram cozah pi in a au pi ih mithattu siding zum um pa` nu le pa le minung 7 pawl cu thusutnak nei dingin ṭuanvonei pawl in an kai tiah MCtimes in a ngan.\n← Justin Bieber ih Kedam zuar cu minute 90 sungah a cem faifilik thluh\nCNLD Hmin Hmang Thup Tu Party fate Le Palai An Um – Salai Ceu Bik Thawng →\nUS presidential debate lai ah Thilmak Danglam thuthang a suak\nJoe Biden in Bible par ah Kut suang in 46th US President sinak a cohlang


Khuangli Khua Thawn Tulo Tiih Ngan Mi Thu Ah ‘FMP’, Chin Thuthang Parah Lungawilo; A Tul Tiah Nemhnget - Chinland Today Media\nKhuangli Khua Thawn Tulo Tiih Ngan Mi Thu Ah ‘FMP’, Chin Thuthang Parah Lungawilo; A Tul Tiah Nemhnget\nSeptember 2, 2015 11:42 am·0 comments\nKuangli khua thawn ding tullo tiih thuhla lengvak cu sutfiang dingin Falam Mino Pawlkom cun August 30 ah Khuangli khua rori ah feh in thuhla zingzoinak an nei sal. Thuhla zohfiangnak le suhfiangnak an neih hnu ah thawn a tul tiah an nemhnget.\nA veihnihnak an fehnak san khal Chin Thuthang in Khuangli Khua thawn tullo ding tiin August 27 niih a suah mi cahmai ih a ngan ruangah a si tiah Falam ihsin nitin thuthang cazual suah mi Chinland Herald cun a tarlang.\nAn khua pacang 26 pawl le khaw bawi pawl thawn tonawknak an neih salih thuhla hi nemhnget mi a si. An thusuhawnak ahcun Khuangli pacang pawl le khawbawi pawl cun ruahtam tuk a sur caan ahcun leitolh le an khua ti khawlnak pawl a khah liam theu thu, an khaw thawn ding an duhnan thawnak ding hmun an fiang awk lo thu pawl le tui dinhmun ah an khua ah leimin le ttihnung a um lo ruangih thuhla an tawlrelnak an manhlap lo thu pawl an rak sim sal.\nFalam Mino Pawlkom sungtuan sangtu cun “FMP ih hlawhman neilo in harsa zetih data kan lak mi hi Chin Thuthang pawl hi zianghman ah in ruat lo tiah ka ruat. Thu hmanlo kan ngan pang maw tiah kan data tla tu le tu kan zoh…. Lairelnak kan neih hnu, an khua leikak le min, hydro meisa hmun pawl kan hmuh hnu cun kan thin a nuam sal’ tiah CH hnenah a sim.\nChin Thuthang hin August 27, 2015 ih a thuthang cahmai thoknak ah “Khuangli Khua Thawn a Tuul Timi A Diklo” tiin a ngan. Chin Thuthang cun hi thuhla a theih veten laihlum pawl biaknak a neiih laihlum tu pawl cun kan khua a him, leimin tuar khal kan um lo, khaw thawn khal Pathian zarin kan tullo tiin in sim” tiah a tarlang.\nChinland Today le Vancung Thaihlio ih cangan mi khawthawn ding thu cu a diklo tiah a rak tarlang.#


Charity Show Hrang Hmunkhat Ah Benjamin Sum, Vanlalsailova, Jeje Nei Ding – Thechinlandtoday\nCharity Show Hrang Hmunkhat Ah Benjamin Sum, Vanlalsailova, Jeje Nei Ding\nadmin August 13, 2021 Leave a Comment on Charity Show Hrang Hmunkhat Ah Benjamin Sum, Vanlalsailova, Jeje Nei Ding\nMyanmar hlasakthiam lar Benjamin Sum, Mizoram hlasakthiam lar Vanlalsailoa le India milar Jeje pawl cu Charity Show hrang hmunkhat ah caan an hmang tlang. Caan an hmantlangnak san bik cu Mizoram TV Channel picang pahnih Zonet le LPS tuantlang in Charity Show an tuah dingmi hrang timtuahnak le thehlarnak hrang a si.\nNuamtol ih umkhawm men an silo ih,harsa bawmnak ding hrang theitawk tansuah in caan an hmangtlang. Tuitum ih an hlasakmi cu an umkhawm caan ih an sak duak menmi a si hrih. An lakah midang lar tambik khal an um. An zate harsa bawmnak hrang timtuahnak nei an si.\nHlasakthiam Benjamin Sum cu a nu’i harhdamnak thu ah Mizoram ih umhrih a si ih, Mizoram mipi pawl in thazang an rak pe thiam lawlaw. Hlasakthiam an ti tlunah a nuncan le umdan cu an uar in an duh tuk ih, a cangvaihnak ziangkim cu zohnuam ,thlir nuam an tituk. Pathian a tihzahnak khal mipi in an uar phah tukih,a nun ah zir ding a tam tiah amah uartu pawl cun an rel. Mizoram a umsung ah Myanmar raltlan hrang ting 60 lenglo le Chinmi raltlan hrang sumpai tamtuk a rak pe rero zo.\nVanlalsaia cu Mizoram hlasakthiam cuai thei lo a si ih,tualte vanglai ihsin lar zo cu tuisun nitiang Mizoram mipi tlunah Chin mipi lakah a cuai thei hrih lo, a lar vohvoh lai. Jeje cu Bawhlung sitthiam a si ih, India rampi aiawh khalin lek rero zo le India club ropi phunphun khalah a lek ban. Tuitum ahharsa bawmnak hrang timtuahnak nei in an umkhawmnak ah an pathum ten mipi a awi ve. A hnuaiah video –\nSAC RALHRANG NIH PANMUNCHAWNG KHUAMI PU JOSHUAN KAH →\n← Hakha Le Thantlang Karlak Ah CDF Nih An Kahthlak Mi SAC Drone Hi A Man Fak Taktak


Vancung Ih Lungawinak Tumbik - Chinland Today Media\nJuly 8, 2009 9:26 am·0 comments\nAsinan Ca Thianghlim in “Milai zo hman in an hmuh dah lomi, zo hman in an theih dah lomi, a cang thei ding tiah zo hman in an ruah dah lomi, cumi cekci cu Pathian in Amah a duhdawttu hrangah a tumtahmi a si” a ti. – 1Kor.2:9\nVancung ih lungawinak tumbik cu ziangmi a si pei? Joni Eareckson Tada cu tleirawl te a silai ah a khawng aw pang ih kum 40 lenglo a feh thei nawn lo. A lungawinak saangbik cu thir-leeng ttul nawn loin a ke in a feh theimi a si ding tiah ruah sak a olte.\nAsinan Joni ih saduhthah tumbik cu a thianghlimmi thangtthatnak a si sawn. “Keibainak in i hnaihnok nawn lo ding, kut le ke cah lonak in ka thinlung a naater nawn lo ding. Ka thinlung cu thangtthatnak in a khat ding. Pa Pathian le Fapa Jesuh thawn thin diriam in kan kom aw thei ding. Kei ih hrangah cumi cu vancungram thlen manhlatnakbik a si ding” a ti.\nA vaivuanmi ka thinlung le hmuitinmi felfai nei lo ka khuaruahnak cu Joni ih thu simmi in thazaang i peek saal. Thinlung zuangzam lote in mah zawn lawng ruat ih ngennak tel lo te’n leitlun ttongkam in sim theih lomi thangtthatnak thianghlim pek ding cu ziangtluk thluasuah so a si!\nVancungram ahcun “camsiatnak a um nawn lo ding, Pathian ih Bawi tokham le Tuufano an um dingih A siahhlawh pawl in an rian ding” (Thuphuan 22:3). Vancungram thlir thiamnak in Pathian thangtthat le biaknak ih a nomnak atu ihsin in tepter cia hramseh!\nAmah thawn um dingah lukhum in khumter ding,\nA hmai hmu dingah A hmai ah kan kuun ding;\nAmah thawn rawl hil tlang dingin A puai ah kan tel ding,\nAmah thawn um tlang dingah lukhum in khumter ding.\nJesuh hmuh ding cu vancung ih lungawinak tumbik a si ding.


Hnawmhne Samtu Pacang In Mask Pakhat Lawng A Nei Ih A Fanu A Bunter Sawn – Meifar\nAugust 10, 2021 admin Leitlun 0\nCovid-19 natsia in leitlun ramtinkim a nuai ciamco ih pampi a tlung. Face mask le kutkolhnak cu nitinten kan ṭulhaimi thilri ah an cang, duh vekin hnaṭuan a theih nawn lo ruangah mask man khal nitinten a kaiso vivo.\nṬhenkhat hrangah cun buainak tham a si lo ding nan lamzin kap ih um, inn le lo neilo hnawmhne sam ih khuasa pawl hrangah cun mask leinak ah an buai.\nNitin eicop hawl pawlin Covid-19 aiin rilrawng tihal ih thih an ṭih sawn ruangah sumpai hawl dingin an poksuak. Philippines, Manila lamzin kap ah pacang pakhat in a fanu te a hruai ih hnawmhne an sam vivo.\nSiizung kiang an thleng zawngah pacang in a mask pakhat cu a fanu a bunter sawn. Mithmutu in arak zuk ngah ih Twitter ah a tarlang cu tulai ah a lar zet. @ceegreen14 timi account neitu in “Tuizing siizung lam ka feh laiah pacang pakhat in a mask neihsun cu a fanu a bunter sawn. A ningnat um tuk, kan ram cozah in hivek pawl hi a kilkhawi a ṭul” tin a tarlang.\nPhilippines mipi pawl ih thinlung a neh zet ih an rampi cozah in tuvek boruak sia lakah miharsa pawl a kilkhawi ṭul tin an au rero, cun zuk sungih pafa khal bawmnak pek an duh ruangah khuitawk ah an um tin an zingzoi rero lai.\nPDF Mino Pakhat Ih Hringtu Nu A Thi


A Dik ti Langter - Chinland Today Media\nJuly 21, 2012 12:31 am·0 comments\nBible Siar Ding: Isaiah 54:11-17\nNanmah ih ai ah Bawipa in a lo do sak ding. Nannih tuah ding zianghman a um lo. Thlangam le thin dai te’n um uh!\n– Suahlannak 14:14\nDik lozet ih mawhthluknak le dokalhnak kan ton caan hnakin nasazet ih lehrulnak in neihtertu thil dang tampi an um lemlo. Kan mawh lo a si ti langter ding le kan diknak pawl kha mi ih in zum theinak dingah khohzet ih dinpinak in dik lozet ih dodalnak cu do theinak kan nei ve a si ti’n kan ruat.\nYahweh Sabaoth cun dokalhtu pawl kan lehrul daan ding lamzin dang in zirh a si. Amah neitu kan si ahcun kanmah hrangah dotu dingah Amah rinsan ding in duhsak ih kan diknak khal Amah ih simsak le langter ding a duh. Pathian in a thukam a pelh dah lo ti cu kan thei ko nain ziangtikah, ziangti’n a kimter ding timi ah kan buaipi thotho. Ziangtikah Pathian in kan diknak a langter ding? Ziangti’n si a tuah ding? In hnaihnoktu pawl in kanmah ih kan tuar vekin an tuarmi parah kan diriamzet pei maw?\nIsrael tlun ih thutthen a si ding thu profet Isaiah in a sim hnu ah Bawipa cu anmah lam ttang a si zia a nemhnget. Sikhalsehla, Yahweh Sabaoth in Amai’ tikcu caan le daan teih a cangvaih ding an hngah sungah le anmah namnehtu pawl mawhphurh an si hlanah mi tampi thihnak an tuar. Cumi cu a ttaza lozet a bang? Asinan Pathian cun an hrangah tthabik in le Amai’ sunlawinak ah A duhnak cu a famkimter ding a si.\nJesuh in tla Amah kan zum le kan ren ruangih dik lozet ih mawhthluk le dodalnak kan ton tikah ziang kan tuah ding timi thu sim ding a nei ve. Luka 21:14-15 sungah kan humhim awknak dingah zianghman thinphan ding a um lo zia in sim. Kan ttul caan ah Amah in a caan te ah kan sim dingmi thu in pe ding, ziangahtile Yahweh Sabaoth cu kan hrangah rintlak le a hngetkhohmi humhimtu Pathian a si.\nRalkap burpi hotu Bawipa, kanmah ai ih Na doneh hlan lo Nangmah rinsan in thin dai te’n hngak thei dingah in bawm hram aw.\nDik lozet ih mawhthluk ka ton tikah ziangti’n ka lehrul pei? Hih lehrulnak hi teh a tthahnem ringring pei maw?


Sai (Vui) Sual In Mipi Kilhimtu Sakhan An Nuai Siat – Meifar\nSai (Vui) Sual In Mipi Kilhimtu Sakhan An Nuai Siat\nOctober 16, 2021 admin Lawrkhawm 0\nMyanmar rampi a ṭha theinak dingah tin mino tam zet cu ramlak ah an lut ih meithal an keng. An umnak hmun ah rul cuk le khuamual kaikuang ih hen khal an tuar ṭheu. Karen PDF pawl umnak sakhan cu sai (vui) sual in an nuai ciamco ih an sakhan sungih an ret ṭhami siivai le ei le in pawl cu a siatdarh thluh.\nPDF in “Thlakhat sungah sai/vui sual in kan sakhan hi veithum rori an ra nuai siat zo. Mizan ih an ra nuai siatdan cu a rapthlak tuk, harsa zetin thlakhat lenglo sakhan kan tuah mi cu camkhat sungah an ra nuai siat thluh. Sakhan sungih kan ret ṭha mi siivai, fang dip 20 lenglo le kan bungbel pawl an siatsuah thluh.\nTu khalah an tlan hrih lo, kan sakhan kiangah an herkual rero lai. Meithal khalin kan kap ngam lo, meithal kah hi an ṭih lo lawlaw. Meithal awn an theih asilen in ra pan sawn, curuangah sai pawl hi kan hmuh veten kan tlan ṭheu.\nMizan cu sakhan ah zohman kan rak um lo ih a ziaum, rak um sehla cun thil poi zet a thleng men ding. Tulai hi bumawknak a tamtuk ruangah mipi hnen khalah bawmnak kan dillo laitak a si, sumpai nei lo laiah hivek thil kan tong bet cu a buaithlak ve zet. Ziangkhal lolen an (sai, vui) ramsungah kan va um ti kan theiaw” tin an tarlang.\nChin Mipi Kilhimtu In Ralkap Motor 7 An Kap Siat\nThantlang Khua Sungah An Kapaw


Good News : Tidim Kahdohnak Ah Uico Ralhrang 15 An Thah Hna - Chin Eleven News\nChin ramkulh Tedim peng ,kalay lamzin tluan Hiangzing khua ih umhmun khuar ralhrang ralkap pawl cu CDM Siyin, PDF Zoland, CNA, Kalay PDF tatyin 3,8,9, PDA, Zongam Army le CDF KKG pawl in tuini January 21, zinglam 1:45 hrawngah an do ih, ralhrang 15 an thi tin doawknak ih tel CDM Siyin cun thusuah in mipi theihternak an nei.\nCDM Siyin cun “Kalay le Chin ramkulh pehtlaihawknak lamzin tluan Hiangzing khua ih umhmun khuar ralhrang ralkap pawl cu January 21, zinglam nazi 1:45 hrawngah kannih CDM Siryin, PDF Zoland, CNA, Kalay PDF tatyin 3,8,9, PDA, Zongam Army le CDF KKG pawlin kan do ih,ralhrang 15 an thi. Ralhrang hriamtuar tampi an um ih,kannih mipi humhimtu komkhawm lamin hriamtuar 2 an um nan,an besia lo,” tin mipi theithernak an nei.\nJanuary 13 in Tedim le kalay lamzin tluanah ralhrang ralkap le mipi humhimtu komkhawm pawl an do aw zo ih, tu cun zarh khat leng a kai. Tu ah ralhrang pawl cu kalay phunsang tlawngah mipum an finkhawm aw rero ih, hlaral kahnak ralthuampi 2 khal Kalay phunsang tlawng sungah an ret zo tin kiangkap mipi cun an sim.\nTuizing January 21 khalah Kalay phunsang tlawngih umhmun khuar ralhrang ralkap pawl cun hlaral kahnak ralthuampi in Chin ramkulh Tedim peng sung cu ralthuampi in vei 7 tluk an kap.\nZarh khat leng Tedim le kalay lamzin tluanih mipi humhimtu le ralhrang ralkap pawl an doawk hnuah doawknak a dai thei hrih lo ih, mipi cu Kalay le Tedim lamzin tluan feh hrih lo dingin simthan rero an si. Khatlam ah Falam in Kalay lamzin khal a him hrih lo ih, Tamu le Kalay karlak lamzin khal zan sim hnuin zingkham khawvan hlan tiang feh hrih lo dingin mipi theihter an si.


Kerala state in A DangLam zetmi “First Bell” Fimzirnak a hmang thok - Falam Online Media\nJune 4, 2020 admin\t0 Comments India news\nCovid – 19 ruangah India ram sung fimzirtlawng ong ding le dinglo buai a si rero lai ah fimzirnak lam ngaihsak zettu Kerala state cun internet hmangin online ihsin fimzirnak nei thei ve lo pawl hrang ah “First Bell” tiih hmin pekmi TV ihsi zirhawknak a hmang thok.\nKerala fimzirzung in zingzoinak a nei mi ah state sung ih tlawngta ting 2.5 in harsatnak ruangah online ihsin cazirnak an tlin lo ti a siih a tui` “First Bell” program hin state sung ah thatnak tamzet a rahsuahpi ding khal zumnak an nei.\n“First Bell” fimzirnak cu cable networks, VICTERS TV channel ihsin thlah a si ih phun 1-12 hrang ah zinglam 8:30 ihsin zaanlam 5:30 tiang thlah a si. Internet hmangin le direct-to-home technology hmang khal ih zir thei thotho dingin June 1 ihsin thlah thok a si.\nCu hlei ah TV neilo pawl khalih zirnak nei thei dingin Study Centres tuahsaktum a siih cuih centre ahcun TV retsak a si ding ih social distancing daan thlun in fimzirnak an neih tum thu Kerala CM in a phuang a si.\nArapthlak zetmi “George Floyd Challenge” Social Media ah a lar →\nLawng ropi a pil cu riahsia zetin an Ṭah\nApril 17, 2022 April 17, 2022 admin 0


European Union in Kawlram ah milai thlah a duh - Chinland Today Media\nJune 4, 2010 1:10 pm·0 comments\nKan dung May 19-20 ih European Union hotu pawl thu relcat vekin June thla sungah European Union (EU) cun Kawlram ih tlawng dingin milai thlah an duh tiah Spain ram Madrid khawpi thuthangca Deutsche Presse Agnetur cun a ngan. EU aiawh ih thuphuangtu Jose Eugenio Salarich cun 2002 ihsin EU cun Kawlram tlawn a tum salnak a si tiah a ti.\nJose Eugenio cun EU aiawhtu cun Kawlram bawi pawl lawng si loin Aung San Suu Kyi le party dangdang hotu pawl khal ton an duh thu a sim ih, kan dungih US aiawhtu Kurt Campbell ih khualtlawnnak khal ‘biak awknak tuah dingih tangdorhnak a si’ tiah a ti.\nKawlram cun EU le USA cu danglamzet in a zoh thei nan, sumpai lam ih hrenbetnak tuah sak ringring cu EU ih ruahnak a si ringring lo ding tiah Jose cun a sim bet. Asinan USA cun (Assistant Secretary of State) Kurt Campbell in Kawlram a tlawnnak ihsin ‘Kawlram dinhmun an hmuhsuahmi cu ‘riahsiatza ngaingai’ ti’n a hmu. Ahleice-in EU cun Kawlram ralkap acozah in ‘hril awknak’ hoha a tum dan cu ‘democracy lamzin’ dikzet a si lo ih, hmailam can ah ‘ram sung mipi hrang tihphan um a si thei ding’ tiah ruahnak a nei.\nEU aiawh ih Kawlram tlawng dahtu Piero Fassino cun Kawlram acozah hnenah vei tampi ‘luh (tlawn)’ sal a dil nan Kawlram cun ziang thu hman an theihter lo. EU cun Thailand le Kawlram ramri ih refugee pawl hrang ‘si le vai’ phunkim a pek ruangah ‘Kawlram cun EU parliament cu a dodal khal a si thei ih, hmailam can ah EU cun Kawlram a biak theinak dingah refugee pawl hrang bomnak a tuah rero mi cu ‘a tawpter’ pang ahcun harsatnak kan tong thei tiah Thailand le Kawlram ramri ih UN agency pawl cun an sim. Himi thuhla khal EU cun nasazet in a ruat ih, kan dung May 20, 2010 ah bomnak phunkim thawn refugee pawl zohkil dingin thu a relcat sal.\nEU in Spain ram Madrid khawpi ih meeting an neih rero lai ah Czech Republic ram deputy foreign minister Jiri Sitler (Ahlan ih Kawlram ih ambassador) cu Kawlram a tlawng lut thei ih, acozah hotu pawl le NLD hotu pawl a tong na’n Aung San Suu Kyi cu ton an rak siang lo.\nAdvocacy Groups Pawl Cun Kawlram Dantatnak Cu Phelh Hrihlo Dingin EU Ah Sim


Tuksumza Zalennak - Chinland Today Media\nJuly 4, 2009 8:11 am·0 comments\nGalati 5:1-6, 16-21\nAsinan ka u le ka nau tla, nannih cu miluat si dingih kawh mi nan si. Sikhalsehla cuih luatnak cu nan taska diriamternak ah canter hlah uh. Cuhnak in duhdawtnak thawn pakhat le pakhat rian aw in bawm awton uh. – Galati 5:13\nA hmang thiam lotu hrang ahcun zalennak cu ttihnungza a si. Curuangah misual pawl cu thawnginn sungah an khum. Kil lomi zalennak khal ram meikang vek a si.\nKhristian nun cu a langfiangzet. Zumtu pawl cu Daan ih camsiat le cawhkuan, Daan ih suahpimi sualnak huham sung ihsin an luat zo. Ttihnak, thinphaannak le sualnak cu ngaithiamnak, luatnak le daihnak in a airawl zo. Thinlung sungah zalennak a ngahtu hnakih miluat an um thei nawn ding maw? Kan palh ttheumi cu zalennak hi mai’ zawn lawng ruat in a hleifuan in nunnomnak ah kan hmang. Pathian ih in kiltermi thilri cu mai’ taabul ah tuah in nomnak sungah kan riilbah.\nZalennak dikzet ih hman daan cu duhdawtnak thawn pakhat le pakhat rian-awk le bawm awkton hi a si (Gal. 5:6, 13). Thlarau ih hnattuannak parah kan tthum aw ih kan thazaang cu Pathian duhdawtnak le midang bomnak ih kan hman tikah tisa hiarnak cu Pathian in in khamsak ding (cc. 16-21). Kan zalennak cu siatbalnak ah si loin tundinnak ah hmang uhsi!\nRamri nei lo zalennak cu mei-hlio vekin ttih a nung nain tthate’n kan kil thiam asile mi hmuahhmuah hrangah thluasuah tumpia si.\nKhrih cu luatnak pe dingah A ra,\nKan ai ah thihnak tuar in;\nAtu cu luatnak thar thawn kan um,\nA duhdawtnnak le zaangfahnak sim dingah.\nLuatnak cu kan nunnomnak tuah dingih pekmi a si lo,\nPathian lungawi zawng tuahnak dingah a si sawn.


Mon ramkulh, NLD party campaign nakih Motor let ah Minung 8 hliamhma tuar | Falam Online Media\nMon ramkulh, Kyaikto (ကျိုက်ထိုမြို့နယ်) ih NLD party nehnak co dingih aupi nakah motor bahkhawnnak a suak ih minung 8 in hliamhma an tuar.\nOctober 4, zinglam nazi 10 hrawng ah ကျိုက်ထိုမြို့ ihsin ကင်မွန်းချောင်း khua lam pan in NLD car campaign nei motor/motorcycle 150 hrawng an feh lai ah, dungtabik ih feh mi motor cu a ke ṭhalo, tlan cak tuk, lamziin sia le minung phur tamtuk ruangah a tluk ih minung 8 hliamhma tuar in motor mawngtu a tlanhlo tiah ကင်မွန်းချောင်း palik zung in thuthang an suah.\n“Motor bahkhawnnak ah minung 8 in hliamhma an tuar. An lak ah lu kuai le kut kiak an um ih na deuh ih khawngaw khal an um. Lamziin naal ruangah an let tin ka thei” tiah Kyaikto emergency services Chairman sangtu U Soe Thi Ha in a sim.\nBahkhawnnak ih hliamhmatuar nufa hnih te cu an khawngaw na deuh ruangah သထုံ siizungpi ah an kuat zo ti`n ကင်မွန်းချောင်း palik zung in thuthang an suah ih motor mawng caktuk ruangih bahkhawnnak suak ter motor mawngtu cu pukmah 279/337/338/202 thawn thubuai tuahsak a si.\nCovid 19 boruak ih thlun dingmi Daan pahbal ding phan ruangah le mipi lam ih relsiatawknak um lo dingin NLD center lam in Myanmar ram hmun tinkim ih um NLD party pawl hnen ah mibur ih vahsuahnak nei lo dingin October 3 ah thuthannak a nei nan Mon ramkulh, Kyaikto ih NLD party pawl cun thlun duh loin mibur motor/motorcycle 100 luan thawn vahsuahnak an nei thotho tiah news-eleven in a tarlang.\n← ISS hrang ah $23 million man Ek-inn Kuat Suak – NASA\nCovid 19 boruak ruangah Laawngpi 5 Ṭhiat Bal Tum →\nPaisa lem zuar vek in online ih thehlarawtu mi pahnih an kai\nZarhkhat a kim zo nan ဒေါက်တာမျိုးညွန့် an pehtlaih thei lo\nFebruary 7, 2021 Ni Hnem Sung 0


VCTH le Miss CCUSA Cindy Din Suhtonnak | VCTH\nHome » Interview » VCTH le Miss CCUSA Cindy Din Suhtonnak\nBy vcth on October 2, 2014.\nVCTH: Hmaisabik ah na thuhla tawi in sim thei pei maw?\nCindy: Ka hmin cu Cindy Siangcinmawi Din a si. Ka pa hmin Saw Mya Din (former captain) le ka nu hmin Sen Kyin Lyan, ka u pa hmin Natan Sanukmang Din tla an si. Pego ramthen Pyay Myo khua ah ka suak ih Yangon ah ka thanglian. Kum 5 ka si lai ah Laitlang cu voikhat te in rak tlawngpi dah. November 2004 ah USA ka thleng ih cu mi lai ah kum 8 ka si. High School hi 2013 ah ka theh ih tu hi Frederick Community College ah a kum 2nk ka zir peh rero lai a si.\nVCTH: CCUSA Miss 2014 ngah dingin na zum awk maw?\nCindy: Miss CCUSA ngah ding cu ka zum awk tuk lo. State tin kim in zuamawk a si tikah tuanvo neitu pawl in Maryland kan umnak state aiawih tu ding ah in fial ih ka zuam ve nak a si.\nVCTH: CCUSA Miss 2014 na ngah ti an than mi na thei laifang te ih na feeling in sim thei pei maw?\nCindy: CCUSA Miss ah ka hmin an than ka thei cu ka lau ih ka mangbang zet. Cu vek thiamthiam in khat lamah Miss timi upat sunloihnak ka co cu ka lungawinak zet.\nVCTH: CCUSA Miss 2014 zuam dingin ziangtin timtuahnak na nei?\nCindy: CCUSA Miss 2014 zuam ding ih tim ka tuah mi bik cu, laitong in thusutnak pawl thaten ka let (answer) thei dingin ka zuam nasa.\nVCTH: Pasal dingih na duhmi mipa hi ziangvek a si pei?\nCindy: Pasal ding ah cu, Pathian a duh zettu leh thinlung tha nei mi, fimthiamnak degree ngah mi, Hmel le ruang rai lam ah tla a zoh rem mi a si ding ih keimah in duhdawt zettu, rinsantlak pasal tha ka duh.\nVCTH: Na duhbik mi thil pawl in sim thei pei maw? (Food, Drink, Movie, Actor, Actress, Hobby, Color and etc….)\nCindy: Ka duh bik mi ti le rawl pawl cu pee hang le nga pih kio, an tam hangfim an si ih in ding lam ah cu bubble tea le thai ice tea pawl an si. Movie ah cu action movie. Sport ah cu volleyball, favorite color ah cu blue a si ih music lam ah cun Praise and worship Christian hla pawl ka ngai tam, cun kei mai feeling thawn a kaih aw mi hla pawl khal ka duh.\nVCTH: USA ih um Chin mino pawl ih an cahnak le cahlonak (strong and weak points) na hmuh daan in sim thei pei maw?\nCindy: USA ih um mi kan Chin mino pawl ih an cahnak ka hmu mi cu laimi pakhat le pakhat duhdawtnak an nei mi ka hmu. An cahlonak ah cu, fimthiamnak (education) lamah zirduhnak an nei mal deuh in ka hmu.\nVCTH: Chinram tlawng ding na hiar maw? Na tlawng duhbiknak a san in sim thei pei maw?\nCindy: Chinram tlawng sal ka hiar zet. Ka u pa hnu ah Kan Chinram mawinak le, kan pupa san ih a tang lai mi inn le hlawn thil pawl tla ka hmu duh zet.\nVCTH: Lairawl ah ziangmi na duh bik?\nCindy: Lai rawl ah cu ti sop, sa phrah le, mek phek phawm ka duh bik\nVCTH: Chinram hi Kawlram lak ih a farahbiknak hmun a si. Millionaire si aw la Chinram hrangah ziang na tuah ding?\nCindy: Millionaire ka si le kan Chinram hrang thansonak ding ih a tul mi hmuahhmuah a cang thei tawk in ka bawm ding, example tlawng tha, lamzin tha, van zam tumnak, electricity, tidai tha.\nVCTH: 2014 Kum thar puai tuahnak ihsin hlawknak ziang na ngah? Hmun dang ih ummi Chin Community dangdang pawl in teh hi vek puai tuah ding a thupi tiin na hmu maw?\nCindy: 2014 Chin kum thar puai tuahnak ihsin ka hrang ih hlawknak ka ngah mi cu laimi rualpi tha tampi ka ngah hlei ah laitong le laica thiam ding in zir duhnak thinlung nasa takin ka nei mi hi a si. Hmun dang ih a um mi Chin Community dang pawl in tla kan laimi pakhat le pakhat rualrem duhdawtnak nei sin ding ‘ah le kan lai nunphung kilhimnak dingah a tul bik tin ka hmu.\nVCTH: 2015 CCUSA Miss a zuamtu ding pawl hnen ah ziang na cah duh?\nCindy: 2015 CCUSA Miss zuam ding pawl hnen a ka cah duh mi cu, be confidence and do the best you can. Kan lai nunphung calai hngilh lo ding in ka cah duh. Keimah vekin laitong harsa lo ding in ka cah duh.\nVCTH: USA um mino pawl hrangih challenge tumbik hi ziang a si?\nCindy: USA um mino pawl hrangih challenge tum bik ih ka hmu mi cu fimthiamnak zirduhnak le Pathian hngilh lo ding hi a si.\nVCTH: Tu vekin caan pek in kan thu in letnak parah kan lungawi.\nCindy: Keitla hi ti vek in VCTH in in ngaihsaknak le can in pek nak par ah tampi ka lungawi. God Bless You All.